
VIETOJE PRATARMĖS 


Chimera, 

1966 metų balandžio 1 d. 
Projesoriui 

Alfredui Rėniui 
Budapeštas 


Brangusis profesoriau Rėni! 


Nežinau, ar atsimenate mudviejų pokalbį Klermon Ferano kon- 
ferencijoje 1962 metų birželio devintąją, pažymint Paskalio mir- 
ties 300-asias metines. Todėl leiskite trumpai priminti to pokalbio 
turinį. 

Tą dieną konferencijos dalyviams buvo surengta ekskürsija 
į Piuji de Domo viršukalnę, kur 1648 metų rugsėjo 19-ąją Perjė, 
Paskalio svainis, atlikinėjo Paskalio pasiūlytus bandymus oro 
slėgiui matuoti. Gurkšnodami kavą tenykščio restorano terasoje, 
gėrėjomės prieš mus nusidriekusia panorama ir, suprantama, šne- 
kučiavomės apie Paskalį. Kalbėjomės apie įo darbus, turėjusius 
didžiausią įtaką mokslo raidai,— apie aerostatikos ir hidrosta- 
tikos bandymus, nykstamųjų dydžių tyrimus, jo sukurtus tikimy- 
bių teorijos pradmenis, sukonstruotą pirmąją skaičiavimo mašiną. 

Tuomet Jums papasakojau apie Paskalio laišką, 1654 metais 
parašytą Paryžiaus akademijai (ja įkūrė Mersenas ir vėliau va- 
dovavo Le Peleras), kuriame mokslininkas išvardija keletą savo 
sumanytų ir beveik baigtų darbų, žadėdamas netrukus išsiųsti 
juos į akademiją. Tarp jų Paskalis mini straipsnį visiškai nau- 
ja, iki tol niekur sistemingai nenagrinėta tema — apie atsitikti- 
numų matematiką. Pamenu, pasakiau, kad iš tų keleto eilučių 
apie šio darbo turinį galima daryti išvadą, jog Paskalis puikiai 
suprato jo atrastos naujos mokslo šakos — tikimybių teorijos — 
esmę ir svarbią praktinę reikšmę. 

Labai gaila, paskui pasakiau, jog Paskalis neparašė šio 
straipsnio, ir ypač gaila todėl, kad išlikusiuose Ferma adresuotuo- 
se rankraščiuose ir laiškuose, kur išdėstyta tikimybių teorijos 
esmė, jis apsiribojo tik ševaljė de Merė uždavinių sprendimu (ir 
kombinatorikos problemų, susijusių su šiais uždaviniais, dėsty- 

mu). Jei šis Paskalio laiškas Paryžiaus akademijai būtų likęs 
nežinomas, negalėtume būti įsitikinę, kad jis apskritai suprato, 
kokį perversmą moksliniuose vaizdiniuose apie pasaulį padarė jo 
ir Ferma sukurti naujos mokslo šakos pagrindai. 

Jūs, pone Rėni, pareiškėte manąs, kad Paskalis turėjo kur 
nors išdėstyti savo mintis apie tikimybių teoriją, ir todėl būtinai 
reikia tęsti pamesto rankraščio paieškas. Čia aš priminiau, jog 
nedaugelio dabar jau mirusių autorių rankraščių paieškoms buvo 
skiriama tiek reikšmės, kaip Paskalio; aš pats keletą metų ieško- 
jau jų archyvuose, tiesa, beveik nesėkmingai. Tačiau, Jūsų nuo- 
mone, Paskalis galėjęs, kaip tuomet buvo įprasta, išdėstyti savo 
teoriją laiškuose Ferma. Netgi gali būti, jog apie lošimą kau- 
liukais buvo kalbama ne vien tiktai mums žinomuose Paskalio 
laiškuose. Jūs paminėjote ir antrą priežastį, dėl kurios paieškos 
galėjo būti nesėkmingos: dingusių rankraščių ieškota tarp Paska- 
lio popierių, o vertėjo peržiūrėti ir Ferma paliktus dokumentus. 

Tuomet Jūsų žodžiai privertė mane susimąstyti; Jūsų hipote- 
zė man pasirodė verta dėmesio. Tačiau buvau labai užsiėmęs ir 
negalėjau rimtai atsidėti paieškoms. Prisiminiau apie tai tik 1966 
metų pradžioje, kai asmeniniais reikalais turėjau vykti į Tulūzą. 
Mat mirė mano dėdė — senas viengungis keistuolis. Jis paliko 
man turtą ir Tulūzos dvarą su sąlyga, jog atskleisiu trijų šimtų 
metų senumo dvaro bylos istoriją. Dėdės valią stengiausi įvykdyti 
labai sąžiningai, nes ir pats domėjausi mūsų šeimos praeitimi. 
Tad šiemet sausio mėnesį nuvažiavau į Tulūzą ir pradėjau raustis 
miesto archyve, kur saugomi įvairūs komerciniai 1660 metų raš- 
tai. Kaip minėjau, keletą gyvenimo metų esu paskyręs Paskalio 
rankraščių studijavimui ir todėl drįstu tvirtinti, kad jo braižą 
pažįstu geriau negu savo. Taigi nėra ko stebėtis, kad vos paėmęs 
į rankas laišką iš dosjė, ant kurios šalia kitų buvo pasirašęs ir 
Ferma, iškart jį atpažinau. Įsivaizduojate, kaip virpėjau iš susi- 
jaudinimo! Tai atsitiko sausio 17-osios vakarą, ir aš neišėjau iš 
archyvo iki kito ryto. Užmiršęs valgį ir gėrimą, verčiau popierius 
tol, kol suradau dar tris laiškus. Vėliau išsiaiškinau, jog po Fer- 
ma mirties tie laiškai pasimetė tarp teismo popierių, rašytų 1665 
metų sausio 17 dieną ir likusių jo bute, — taip jie ir atsidūrė ar- 
chyve. Tris šimtus metų į juos niekas neatkreipė dėmesio! 

Štai taip, visiškai atsitiktinai, tapau savininku laiškų, turin- 
čių milžinišką mokslinę ir istorinę reikšmę. Iš tikrųjų tai ne mano 
nuopelnas, kad juos atradau, tiesiog man nusišypsojo laimė. O Jūs 
pirmasis pareiškėte manąs, kad Paskalio mintys apie tikimybių 
teoriją galėjo būti išdėstytos laiškuose Ferma ir jų reikia ieškoti 
tarp išlikusių pastarojo dokumentų. Todėl būtent Jums ir priklau- 
so teisė paskelbti šiuos laiškus. 

Įdedu į voką perspausdintą ir mano kruopščiai patikrintą teks- 
tą. Be to, norėčiau prašyti, kad laiškus spaudai paruoštumėte 
savarankiškai. 

Mano prašymas gali Jus nustebinti, tad norėčiau paaiškinti 
priežastį. Tikiuosi, mane suprasite. Tarp teismo popierių radau 
keletą lapukų su teoriniais išvedžiojimais ir skaičiavimais, užra- 
šytais Ferma ranka. Teksto beveik nėra, vien tik formulės. Tačiau 
ir be teksto galima suprasti, kad šie užrašai tiesiogiai susiję su 
garsiąja Ferma teorema. Taigi dabar ir dieną, ir naktį dirbu juos 
Sifruodamas. Tikiuosi, pavyks arba rasti Ferma įrodymą, arba 
pagrįsti, jog savo teoremos jis ir pats negalėjo įrodyti, bet su- 
prato tai tik paskutiniaisiais gyvenimo metais. Turbūt žinote, 
koks svarbus man šis klausimas, todėl, jo neišsprendęs, negaliu 
nieko kito imtis. Aptikęs Paskalio laiškus, ruošiausi publikuoti juos 
drauge su dideliu paaiškinančiu straipsniu. Bet minėtieji Ferma 
užrašai suardė mano planus, ir visą savo laiką skiriu tik jiems. 
Jei pavyktų įspėti tų lapukų paslaptį, gal dar spėčiau parašyti ir 
sumanyta straipsnį apie Paskalio laiškus. Tačiau negaliu vilkinti 
jų publikacijos, todėl labai prašyčiau Jus nedelsiant paruošti mi- 
nėtuosius laiškus spaudai. 

Iš anksto dėkoju ir reiškiu Jums, mano brangus drauge, gi- 


lią pagarbą. 


Jūsų draugas 

Anri Truverjenas, 

Konteblė universiteto 
matematikos istorijos profesorius 


Budapeštas, 

1966 metų balandžio 10 d. 
Profesoriui 

Anri Truverjenui 

Chimera 


Brangusis profesoriau Truverjenai! 

Širdingai dėkoju už Paskalio laiškus, drauge ir už jūsiškį, 
kuriuos man išsiuntėte balandžio 1-ąją. Jūsų prašymą, mielas 
profesoriau, įvykdysiu su dideliu džiaugsmu. Bet prašyčiau leisti 
drauge su Paskalio laiškais išspausdinti ir Jūsiškį. Tai paaiškins 
mokslo visuomenei, jog būtent Jūs radote tuos laiškus, ir kokio- 
mis aplinkybėmis tai atsitiko. Aš toli gražu neketinu atitraukti 
Jūsų nuo Ferma užrašų šifravimo. Ir aš, ir visi mano kolegos 
linkime Jums sėkmės ir nekantraudami laukiame rezultatų. 


2. Laiškai apie tikimybę 5 


Norėčiau paklausti dar vieno dalyko: ar, Jūsų nuomone, yra 
vilties rasti Ferma atsakymus į Paskalio laiškus? 


Su nuoširdžia pagarba 
Alfredas Rėnis 


Chimera, 

1966 meilų gegužės 3 d. 
Profesoriui 

Alfredui Réniui 
Budapeštas 


Brangusis profesoriau Rénil 

Dėkoju už laišką, kurį išsiuntėte balandžio dešimtąją. Džiau- 
giuosi, kad sutikote rūpintis Paskalio laiškų spausdinimu ir tuo 
suteikėte man galimybę sutelkti visas jėgas Ferma užrašų &ií- 
ravimui. Deja, tai pasirodė sunkesnis uždavinys negu tikėjausi. 
Ferma vartoja visiškai neįprastus simbolius, kuriuos vos vos pra- 
dedu suprasti. Aišku, aš neprieštarauju, kad kartu su Paskalio 
laiškais išspausdintute mano ankstesnį, o jeigu nuspręsite, jog 
tikslinga,— tai ir šį laišką. 

Klausiate, ar yra vilties rasti Ferma atsakymus Paskaliui. Ne- 
žinau. Po Paskalio mirties velionio sesuo Žilberta Perjė tvarkė 
jo popierius. Ji stropiai išsaugojo visas Paskalio užrašytas pa- 
stabas, bet, deja, sunaikino jam adresuotus laiškus. Todėl apie 
Ferma laiškų turinį galima spręsti tik iš Paskalio atsakymų. 


Nuoširdžiai Jums atsidavęs 
Anri Truverjenas 


PASKALIO LAISKAI FERMA 
Pirmasis laiškas 


Paryžius, 

Sen Mišelio priemiestis, 
1654 metų spalio 28 d. 
Ponui Pjerui Ferma 
Tulūza 


Brangusis pone Ferma! 


Mūsų bendras draugas ponas Karkavi man vakar pranešė, 
jog rengiasi į Tulūzą, ir klausė, ar nenorėčiau perduoti Jums 
laiško. Žinoma, tai buvo puiki proga, bet, būdamas labai užsi- 
ėmęs, galėjau parašyti vos keletą eilučių.!* Tačiau paskui ponas 
Karkavi nusprendė atidėti kelionę porai dienų, ir man atsirado 
galimybė parašyti Jums daugiau. 

Klausimai, kuriuos ševaljė de Merė iškėlė maždaug prieš me- 
tus, — kai keliavome į Puatu drauge su hercogu de Roané ir ponu 
Mitonu — dabar jau išspręsti, ir labiausiai mane džiugina tai, 
kad dėl jų prasidėjęs susirašinėjimas sustiprino mūsų draugystę. 
Vertinu ja labiau už viską pasaulyje, nes Jus laikau didžiausiu 
šiuolaikinės Europos geometru.? Be to, Jūsų laiškai padėjo man 
pažinti žmogų, kurio draugyste galėtų didžiuotis ir karaliai. Taip 
šaunuolio ševaljė klausimai — netgi jei jie patys ir neverti rimto 
dėmesio — puikiai pasitarnavo. Aš labai branginu Jūsų draugystę, 
todėl norėčiau pasidalinti kai kuriomis mintimis. Jaučiu poreikį 
papasakoti, kodėl jos mane taip jaudina, kodėl laikau jas — beje, 
dėl dviejų skirtingų priežasčių, — vertomis matematikų dėmesio, 
ir kodėl drjsau pakviesti Jus drauge spręsti šias problemas. Zi- 
nau, kad imuosi milžiniškos atsakomybės, atitraukdamas Jus nuo 
tų tyrinėjimų, kuriems, beje, niekas negali jausti didesnės pagar- 
bos negu aš. Ir nors jau sakiau, kad jaučiuosi teisus, vis dėlto 
privalau paaiškinti, ką gi turiu omenyje, nes mudviejų laiškuose 


* Čia ir toliau skaičiumi pažymėtas autoriaus pastabas žiūrėkite 52 psl. 

apie šias problemas dar nebuvo kalbėta. Visa tai apsvarstęs ir 
nusprendžiau parašyti Jums šį laišką. 

Yra, beje, ir kitų priežasčių. Tikiuosi, skaitėte mano laišką Pa- 
ryžiaus akademijai, parašytą prieš keletą savaičių. Bijau, Jums 
pasirodys pompastiška frazė, kuri atspindi mano sumanyto, bet 
dar neparašyto darbo turinį: „Taigi šis mokymas, jungiantis ma- 
tematinių įrodymų tikslumą ir įvykio neapibrėžtumą bei sutai- 
kantis tuos, atrodytų, prieštaringus elementus, teisėtai gali pre- 
tenduoti į „atsitiktinumo matematikos“ * titulą“. Siuos Žodžius 
užrašiau tą pačią akimirką, kai tik jie gimė ir subrendo mano 
galvoje. Skaitydamas juos kaskart prisimenu, kaip džiūgavau, už- 
rašęs visa tai popieriuje. Juk tai užuomazga naujo matematikos 
skyriaus, ir, drjstu tikėtis, jo laukia didelė ateitis! Nenustebsiu, 
jeigu mano begalinį džiaugsmą kas nors supras neteisingai ir 
pamanys, kad didžiuojuosi vien įnešęs savo dalį į naują matema- 
tikos skyrių. Ka gi, žmogiškosios silpnybės būdingos ir man, 
nors nuolat stengiuosi jas nustelbti. Tačiau noriu pasakyti, kad 
kuriant naująjį mokslą Jūsų indėlis kur kas reikšmingesnis. Zi- 
nau, jog visa, apie ką rašau šiame laiške, suvoksite tik kaip ne- 
tobulą mėginimą išreikšti tas mintis, kurių Jūs galbūt dar ne- 
pasakėte ir neužrašėte, bet jos jau seniai subrendusios ir susi- 
kristalizavusios Jūsų galvoje. Galbūt mano formuluotės Jums pa- 
sirodys nepakankamai tikslios,— galiu tik pasakyti, jog šioms 
mintims išreikšti man pritrūko tinkamų žodžių, ir turėjau naudo- 
tis kasdieniška kalba, suteikdamas žodžiams naują prasmę, 

Tikiuosi, suprantate, kodėl jaučiu nenumaldomą norą pasida- 
linti savo mintimis. Tikriausiai norėtute paklausti, kam tiek daug 
išankstinių paaiškinimų. Bet Jūs esate pirmasis, kuriam patikiu 
savo mintis, ir nors žinau, kad suprasite jas geriau negu kas 
kitas, vis dėlto nerimaudamas laukiu Jūsų nuomonės: ar sugebė- 
jau teisingai perteikti savo minčių esmę? Būtent todėl tiek daug 
postringauju ir vis nesiryžtu pradėti, panašiai kaip tas ligonis, 
kuris bijo traukti dantį ir visaip delsia, pasakodamas gydytojui 
nereikšmingas smulkmenas apie baisų ir ilgai besitęsiantį skaus- 
m3. Bet užteks apie tai, laikas prabilti apie reikalą. 

Žmogaus sugebėjimas mąstyti skiria jį nuo gyvūnų, tai ir 
yra jo žmogiškasis pranašumas? Mus supa dviguba begalybė: ne 
tik begalinė Visata, kurioje ir mes, ir Žemė, ir netgi visa Saulės 
sistema yra tarsi lašas jūroje, bet ir be galo sudėtingas pasau- 
lis, kuriame kiekvienas vandens lašas yra tarsi nedidelė Visata. 
Mes patys esame viduryje tarp nepaprastai didelio ir nepaprastai 
mažo. Mes — dulkelės, lyginant su žvaigždėmis, ir gigantai, lygi- 
nant su smulkiausiomis gyvomis būtybėmis, kurių knibždėte 
knibžda kiekviename vandens laše. Ar kreipiame žvilgsnį į 

žvaigždes, ar skverbiamės į savo sielą, tyrinėjame ateitį ar pra- 
eitj — niekur negalime rasti tvirto atramos taško. Jeigu viską, 
kas mums žinoma ir dėl ko esame tikri, sutelktume dėmesio cent- 
re ir kruopščiai visapusiškai išanalizuotume, paaiškėtų, jog nieko 
negalime tvirtinti be sąlygų. Ir nėra ko guostis, kad bergždžia 
kova su šiomis problemomis vis dėlto įrodo, jog „aš egzistuoju'. 
Beje, mane domina ne tai, ar aš egzistuoju, o kas aš vis dėlto 
esu. Negaliu rasti atsakymo į šį klausimą ir kartais kankinuosi 
dėl tokio slegiančio neapibrėžtumo. Mes nežinome, iš kur atsira- 
dome, kodėl gimėme ir kur einame. Žmonijai yra apie ką pamąs- 
tyti. Bet ar daug žmonių apie tai galvoja? Žinoma, ne. Žmonės 
galvoja apie karą, pinigus, pasilinksminimus ir azartinius loši- 
mus. Beje, lošėją dar gali suprasti: lošdamas jis jaučiasi laimin- 
gas, nes tuo metu užmiršta visus reikalus ir rūpesčius. Tačiau jis 
pamiršta ir save. Lošimas svaigina jį kaip opijus ir atitraukia 
nuo tikrų problemų.” Bet jeigu kas nors retkarčiais ir užsimiršta, 
apimtas azarto, tai nedidelė nelaimė; svarbu, kad žmogus neap- 
svaigtų visai. Mano nuomone, apmąstymai apie nuostabius azar- 
tinių lošimų dėsningumus kaip tik gali padėti išvaduoti lošėją 
iš svaiginančių pinklių ir grąžinti jį į mąstymo pasaulį. Nauda 
neabejotina, bet tai toli gražu ne pats svarbiausias dalykas, dėl 
kurio verta nagrinėti matematinius uždavinius, susijusius su tei- 
singu statomų sumų skirstymu. 

Prieš pradėdamas dėstyti šių klausimų esmę, norėčiau primin- 
ti, jog tokio pobūdžio svarstymai turėjo teigiamos įtakos ševaljė 
de Merė. Neseniai vėl buvau jį sutikęs ir tiesiog nustebau pa- 
matęs, kaip jis pasikeitė per tuos metus. Anksčiau de Merė di- 
džiavosi, kad jo niekas iš tikrųjų nedomina, apie viską klausy- 
davosi šaltai ir abejingai. Tiesiog drovėdavosi prisipažinti, kad 
jį gali sudominti ar sužavėti ne lošimas, o kas nors kita. Jis di- 
džiavosi, jog neturi jokių kitų aistrų. Anksčiau tikrai taip buvo. 
O dabar ševaljė nustebino mane giliomis matematikos žiniomis, 
kurių jis įgijo per tokį trumpą laiką, taip pat ir tuo, kaip uoliai 
ir nuodugniai ėmėsi nagrinėti įvairiausias problemas ir, beje, ga- 
na sėkmingai. Supraskite teisingai: aš neturiu iliuzijų, kad tai 
mano nuopelnas,— panašių polinkių jis turėjo ir iki mudviejų 
pažinties. Geriausias įrodymas tai, jog jis pats sukūrė keletą 
lošimo kauliukais uždavinių ir netgi vieną lengvesnį išsprendė.š 
Bet jis neįstengė išspręsti antro uždavinio — to, kur visiškai skir- 
tingais būdais Jūs ir aš gavome vienodus sprendinius. Galbūt 
atsimenate, kaip tai mane pradžiugino, ir tada rašiau Jums, kad 
tiesa ta pati ir Paryžiuje, ir Tulūzoje.? Būtent tas, manyčiau, ne- 
išspręstasis uždavinys užgavo sevaliė de Merė savigarbą ir pri- 
vertė jį susimąstyti. Išsiaiškinęs mūsų sprendimus, jis suprato, 

jog atsakymas buvo čia pat, tereikėjo labiau įsigilinti. Jūs, su- 
prantama, žinote, kad tai atsitiktinumas. Kiekvienas teisingai su- 
prastas atradimas sukelia panašias mintis. Mano nuomone, tai 
tik įrodo, jog ševaljė de Merė teisingai suprato mūsų sprendi- 
mą (mane tai labai džiugina), ir tiek. Tačiau aš vėl nukrypau 
nuo pagrindinės temos, juo labiau, jog vargu ar Jus domina 
kažkoks nepažįstamas ševaljė. 

Slegiantis neapibrėžtumas, apie kurį kalbėjau anksčiau, kyla 
dėl daugeliui žmonių būdingos klaidos, — jie mano: jeigu apie ką 
nors nežino visko (mes niekuomet nežinome visko), tai apskritai 
apie tai nieko nežino. O man atrodo, kad tokia nuomonė klai- 
dinga. Dalinis žinojimas taip pat yra žinojimas, ir nevisiškas 
tikrumas turi tam tikrą reikšmę, ypač jei žinome to tikrumo laips- 
nį. Kas nors gali paklausti: „O argi galima išmatuoti tikrumo 
laipsnį skaičiumi?“ Žinoma, atsakysiu: asmenys, lošiantys azar- 
tinius lošimus, grindžia savo tikrumą būtent taip. Kai lošėjas me- 
ta kauliuką, jis iš anksto nežino, koks būtent akučių skaičius at- 
virs. Bet kai ką jis vis dėlto žino. Pavyzdžiui, tai, kad visi šeši 
skaičiai — I, 2, 3, 4, 5, 6 — turi vienodą sėkmės dalį. Jeigu susi- 
tarsime būtino pasirodymo galimybę laikyti vienetu, tai galimybė 
atvirsti šešiukei, taip pat kaip ir kiekvienam kitam iš likusių 
penkių skaičių, bus lygi !/s. Jeigu mesime lošimo kauliuką keturis 
kartus, tai, kaip teisingai pastebėjo ševaljė de Merė, galima (Io- 
šėjams pastačius vienodas sumas) lažintis, jog mažiausiai kartą 
atvirs šešiukė. Tai galima išreikšti ir kitaip: meskime lošimo kau- 
liuką keturis kartus, ir tikrumas įvykio, kad mažiausiai bent kartą 
alvirs šešiukė, bus didesnis už !/s. Jeigu šansai, kad koks nors 
įvykis įvyks arba kad jis nejvyks, visiškai vienodi (pavyzdžiui, 
metant monetą, gali atvirsti herbas arba skaičius), tai galime 
sakyti, kad šio įvykio tikrumo laipsnis yra !/s. Taigi jis visiškai 
lygus priešingam laipsniui tikrumo, kad įvykis neįvyks. Zinoma, 
tai, jog būtino įvykio tikrumo laipsnis lygus vienetui, pasirinkta 
visiškai laisvai; vietoj vieneto galima buvo imti ir kitą skaičių, 
pavyzdžiui, 100. Tuomet atsitiktinio įvykio tikrumo laipsnį išreikš- 
tume procentais. Visišką tikrumą kiekvienu konkrečiu atveju taip 
pat galima išreikšti ir kitu tinkamu skaičiumi; pavyzdžiui, mėtant 
kauliuką, galima laikyti šį tikrumą lygiu šešiems. Tuomet laipsnis 
tikrumo, kad gali atvirsti kiekviena iš šešių kauliuko sienelių, 
bus lygus vienetui. Tačiau, mano nuomone, paprasčiau ir natūra- 
liau būtino įvykio tikrumo laipsnį laikyti vienetu. O atsitiktinio 
įvykio galimybės laipsnis yra tai galimybei lygi vieneto dalis. 
Savaime suprantama, jog negalimo įvykio tikrumo laipsnis lygus 
nuliui. Taigi, jeigu atsitiktinio įvykio galimybės laipsnis yra tei- 

giamasis skaičius, tai šis įvykis gali įvykti, net jeigu jo šansai 
visiškai menki. 

Iškart pasakysiu, kad įvykio galimybės (tikrumo) laipsnį pa- 
vadinau tikimybe. Ilgai svarsčiau, koks žodis būtų tinkamiausias, 
ir pagaliau pasirinkau būtent šį, kaip patį išraiškingiausią. Mano 
nuomone, jis visiškai atitinka įprastinius žodžių vartojimo dėsnius. 
Kasdienėje šnekoje įprasta kalbėti apie tam tikrą atsitiktinį įvy- 
kj, — sakoma, kad jis tikėtinas ir netikėtinas arba kad vienas įvykis 
labiau tikėtinas negu kitas. Savo teorijoje remiuosi pagrindine 
prielaida, jog kiekvieno atsitiktinio įvykio tikimybę galima iš- 
reikšti tam tikru skaičiumi tarp nulio ir vieneto. Įvykių, kuriuos 
kasdienėje kalboje vadiname tikėtinais, tikimybės artimos viene- 
tui, t. y. būtino įvykio tikimybei; o įvykių, kuriuos galime pava- 
dinti netikėtinais, tikimybės artimos nuiiui, t. y. negalimo įvykio 
tikimybei. Pasirenkant žodį „tikimybė“ truputį trikdė tai, kad 
kazuistikoje jis vartojamas visai kita prasme. Ten būtinais va- 
dinami tokie teiginiai, kurie surašyti Sventajame rašte, popiežiaus 
bulėse arba katedrų nutarimuose. O teologų knygų teiginiai va- 
dinami tikėtinais. Jeigu keletas teologų tuo pačiu klausimu pa- 
reiškia viena kitai prieštaringas mintis, tai kiekvienas toks tvir- 
tinimas vadinamas „tikėtinu“.!? Tačiau, mano nuomone, dėl tokio 
keisto vartojimo nereikėtų vengti Žodžio „tikėtinas“, nes vargu 
ar kam nors (išskyrus jėzuitus) šaus į galvą suprasti jį kitaip. 
Beje, rinkdamasis sutartinį Žodį, remiuosi Dekartu, kuris savo 
„Taisyklėse“ !! sako: „Aš kreipiu dėmesį tik į tai, ką reiškia kiek- 
vienas toks žodis lotyniškai, kad kassyk, kai pritrukstu savų, ga- 
lėčiau pasinaudoti tuo žodžiu, kuris geriausiai atitinka mano 
mintį“. Taigi, norėdamas pažymėti skaičių, išreiškiantį tikrumo 
laipsnį, toliau visur vartosiu „tikimybės“ terminą. 

Bet grįžkime prie paties svarbiausio: nevisiškas žinojimas taip 
pat gali būti šio to vertas, bet tik tuo atveju, jei galime išsiaiškin- 
ti jo teisingumo laipsnį. Jeigu atsitiktinio įvykio tikimybė išreikšta 
tam tikru skaičiumi, tai mes apie tą įvykį kažką žinome, nors, 
atvirai kalbant, negalime būti įsitikinę, kad jis įvyks. Vadinasi, 
reikia vertinti ir nevisišką žinojimą, tik negalima, supainiojus su 
visišku žinojimu, jo pervertinti. Montenis, kurio „Bandymai“ * — 
pati mėgstamiausia mano knyga (nors daug kur su juo nesu- 
tinku), išreiškė šią mintį taip: ,, Mane privertė nekęsti tikėtinų 
samprotavimų tie, kurie vertina juos kaip tikrus“ !?, Tokios pat 
nuomonės esu ir aš. Ne kartą draugai stengėsi mane dėl ko nors 
įtikinti. Bet aš su jais sutikdavau tik iš esmės, nesigilindamas 


* Lietuvių kalba šios knygos fragmentai išleisti „Esė“ pavadinimu. 
(Montenis M. Esė. V.: Mintis, 1983) — Vert. past. 

į detales, o jie norėdavo, kad jų nuomonė būtų priimta be išly- 
gų. Įsiliepsnodavo ginčas dėl daugelio pradžioje nė neminėtų 
faktų. Ir paaiškėdavo, jog mes — skirtingai samprotaujantys žmo- 
nės. Man atrodo, jog Montenis taip pat sielojosi dėl šito, nes to 
negali išvengti kiekvienas, kurio žodžiai ir darbai vieningi — 
guibus vivere est cogitare ?. Bet aš vėl nukrypau nuo temos; visai 
nesiruošiau kalbėti apie Montenį ir užsiminiau apie jį tik norė- 
damas įrodyti: nors kiekybinio tikimybių matavimo idėja ir nauja, 
ji yra seniai žinomų sumanymų logiškas tęsinys. 

Jūs turbūt jau pastebėjote, kad reikšdamas tikrumo laipsnį, 
darydavau prielaidą, jog tikėtinumas yra dalus, visai taip, kaip 
linija, erdvė arba skaičius. Čia reikėtų išsiaiškinti tokį klausimą: 
ar iš tiesų atsitiktinio įvykio tikimybė gali būti lygi bet kokiai 
reikšmei tarp nulio ir vieneto? Pamėginsiu tai įrodyti paprastu 
pavyzdžiu. 

Draugai nuolat šaiposi iš mano įpročio (kurį, kaip jie tvirtina, 
Paryžiuje turįs tik aš vienas, nors man atrodo, kad jis visiškai 
natūralus) pasistatyti nakčiai laikrodį šalia lovos, kad prabudęs 
(o tai atsitinka labai dažnai) žinočiau laiką. Tai štai: ar didelė 
tikimybė, jog prabudęs naktį ir Zvilgteréjes į laikrodį pamatysiu 
minutinę rodyklę tarp 15 ir 20 padalos? Kadangi minutinė rodyk- 
lė juda tolygiai, tai iš šešiasdešimties minučių penkias (t. y. 1/12 
valandos) ji bus tarp nurodytų ribų. Vadinasi, ieškomoji tikimybė 
5/60— 1/12. Žinoma, apie tą patį įvykį galima pasakyti ir šitaip: 
tikimybė, kad minutinė rodyklė bus 30 laipsnių sektoriuje, lygi 
30*/360* = 1/12. Bet jeigu aš pasirinksiu ant laikrodžio tokį kampą, 
kurio didumas yra 360“ -x, x — bet koks skaičius tarp nulio ir vie- 
neto, tai tikimybė, jog prabudęs pamatysiu minutinę rodyklę ta- 
me kampe, lygi x. 

Zinoma, azartiniuose lošimuose būna tik tokios tikimybės, ku- 
rias galima išreikšti dviejų sveikųjų skaičių santykiu. Juk lo- 
šiant visada galima numatyti, kiek gali būti vienodai galimų ir 
tarpusavyje nesutaikomų išdavų. Taigi bet kokio įvykio, susiju- 
sio su lošimo rezultatu, tikimybė lygi dalmeniui, kurį gauname 
padaliję palankių šiam įvykiui išdavų skaičių iš visų galimų iš- 
davų. Pavyzdžiui, mėtant kauliuką, visų galimų išdavų skaičius 
yra šeši, nes rezultatas gali būti bet kuris iš šių skaičių: 1, 2, 3, 
4, 5, 6. Taigi tikimybė, kad metant kauliuką atvirs šešiukė, yra 
1/6, o tikimybė, kad atvirs kitas akučių skaičius — 5/6 (pirmuoju 
atveju palankių išdavų skaičius lygus vienetui, o antruojų — pen- 
kiems). Įvykio, jog atvirs šešiukė, ir priešingo įvykio (šešiukė 
neatvirs) tikimybių suma lygi vienetui. Tai, matyt, būdinga bet 
kokiam įvykiui, nes būtino įvykio tikimybę, vienetą, sudaro įvykio 
ir jam priešingo įvykio tikimybės. Ir dar vienas bendras bruožas: 

jeigu įvykis sudarytas iš keleto tarpusavyje nesutaikomų įvykių, 
tai jo tikimybė lygi jį sudarančių įvykių tikimybių sumai, panašiai 
kaip išpilsčius tam tikrą skysčio kiekį į keletą indų atskirai, skys- 
čio kiekių suma atskiruose induose lygi visam skysčio kiekiui. 
Kitaip tariant, jeigu lošiant galima numatyti keletą tarpusavyje 
nesutaikomų įvykių, tai jų tikimybių suma lygi tikimybei, jog 
kuris nors iš tų įvykių tikrai įvyks. Sią taisyklę pavadinau tiki- 
mybių sudėties teorema. 

Kartu su šia beveik akivaizdžia teorema formuluoju kitą, su- 
détingesne, kurią man norėtųsi pavadinti fikimybių daugybos teo- 
rema. Ji tvirtina štai ką: jeigu kas nors loš tą patį lošimą du 
kartus, tai tikimybė, jog vienas tam tikras įvykis įvyks piring 
kartą lošiant, o kitas tam tikras įvykis įvyks (kuris gali būti ta- 
patus pirmajam arba kitoks) lošiant antrąkart, bus lygi abiejų 
lošimų įvykių tikimybių sandaugai. Taigi, jei mesiu tą patį kau- 
liuką du kartus, tikimybė, jog ir pirmą, ir antrą kartą atvirs -ne 
šešiukė, bet kitoks akučių skaičius, lygi 5/6-5/6=25/36. Abiem 
atvejais rezultatas gali būti bet kokių skaičių pora, sudaryta iš 
1, 2, ..., 6, i$ viso 36 poros. Tarp jų yra 25 poros, kur abu nariai 
kitokie negu 6. Panašiai, jeigu aš mesiu lošimo kauliuką keturis 
kartus, tai tikimybė, jog nė karto neatvirs šešiukė, lygi 
25/36-25/36 =625/1296; ši sandauga reiškia, jog šešiukė neatvirs 
nei metant kauliuką pirmus du, nei antrus du kartus. Priešingo 
įvykio, t. y. tokio, kad keturis kartus metus kauliuką mažiausiai 
bent kartą atvirs šešiukė, tikimybė lygi 1—625/1296=671/1296. 
Taigi gavome Jūsų gerai žinomą atsakymą į pirmąjį ševaljė de 
Merė klausimą. 

Matote, kokios paprastos dvi pagrindinės atsitiktinumo mate- 
matikos teoremos! Turbūt norite paklausti, ar šie samprotavimai 
priklauso pačiai matematikai, ar kitiems mokslams, kur varto- 
jamos matematinės sąvokos? Mano nuomone, čia kalbama apie 
naują matematikos šaką, kurią galima pavadinti atsitiktinumo 
matematika (tą aš ir padariau laiške akademijai); ją tiktų vadinti 
ir tikimybių teorija. Antrasis pavadinimas man labiau patinka. 

Taigi naująjį mokymą, teikiantį tam tikrų Žinių apie atsitik- 
tinius, neapibrėžtus įvykius, pavadinsime tikimybių teorija. O į 
klausimą, ar tikimybių teorija yra matematikos sritis, galėsime 
atsakyti tik išsiaiškinę, kas gi yra matematika. Jeigu matematika 
laikytume tik tradicinius jos skyrius — geometriją, aritmetiką ir 
algebrą,— tai dėl tokio siauro apibrėžimo išties nebeliktų vietos 
jokiai naujai šakai. Bet aš šiuo klausimu pritariu Dekartui, kuris 
tvirtino, jog visi tvarkos ir mato tyrinėjimai !* priklauso matema- 
tikai, nesvarbu, ko tais tyrinėjimais siekiama ir kam priskiriami 
tvarka ir matas. 

Dabar, kai viskas, dėl ko aš taip ilgai sukau galvą, jau pa- 
rašyta, jaučiu palengvėjimą (nes turėjau sunkumų formuluoda- 
mas) ir drauge nerimą (nežinau, ar pavyko aiškiai išdėstyti tai, 
ką norėjau). Prašau, nekankinkite manęs labai ilga nežinia ir 
kuo greičiau praneškite savo nuomonę apie šią gana kaprizingą 
naujagimę, kurią praminiau „tikimybių teorija“. Jeigu rasite kokių 
nors trūkumų, klaidų ar prieštaravimų, su dėkingumu išklausy- 
siu netgi pačią griežčiausią Jūsų kritiką. 

Nemaža svarbių dalykų, apie kuriuos jau seniai galvoju, čia 
nepaminėta. Jeigu iš Jūsų atsakymo suprasiu, kad einu teisingu 
keliu, tai pasistengsiu suformuluoti mintis ir kitame laiške jomis 
pasidalinti. Galbūt Jūsų atsakyme perskaitysiu savo mintis, išdės- 
tytas taip aiškiai, kaip aš pats negalėčiau ir įsivaizduoti, 

Laiškas išėjo per ilgas, bet aš negaliu jo užbaigti, nepasakęs, 
jog mąstydamas apie visa tai, vis išsitraukdavau Jūsų laišką apie 
lošimą kauliukais, stengdamasis tarp eilučių įskaityti mintis. 
Vaizduotėje ginčijausi su Jumis, ir daug kas iš čia parašyto yra 
tarsi atsakymas į tuos klausimus, kuriuos Jūs uždavėte įsivaizduo- 
jamų pokalbių metu. Būčiau nepaprastai laimingas, jeigu visa, 
apie ką parašiau, pasirodytų ne tuščia fantazija, o, tegu netobulas 
ir grubus, bet Jūsų minčių juodraštis. 


Nuoširdus bei ištikimas Jūsų gerbėjas 
Blezas Paskalis 


Antrasis laiškas 


Paryžius, 

1654 metų lapkričio 6 d. 
Ponui Pierui Ferma 
Orleanas 


Brangusis pone Ferma! 


Jūsų laiškas, kurį atvežė ponas Karkavi, suteikė man labai 
daug džiaugsmo,— to nesu patyręs dėl jokios kitos Žinios. Ne- 
kantriai laukiau grįžtant pono Karkavi, nes labai norėjau kuo 
greičiau sužinoti, ką atsakysite į mano spalio 28 dienos laišką. 
Tikėjausi išgirsti, kad pažadėjote netrukus atsakyti. Bet gauti 
Jūsų laiško nė nemaniau, — tai pranoko visus mano lūkesčius. 
Todėl, nors iš Jūsų gavau medžiagos ilgų mėnesių apmąstymams, 
atsakau nedelsdamas, ir, deja, žinau, jog būtent dėl to mano 
atsakymas daug kur bus netobulas. Esu girdėjęs, kad kai kurie 
šachmatininkai žaisdami naudojasi smėlio laikrodžiais, kad kiek- 
vieno žaidėjo laikas apmąstymams būtų ribotas. Mudviejų susi- 

rašinėjimas man primena tokią šachmatų partiją. Ir aš su dideliu 
džiaugsmu noriu būti vienu iš žaidėjų, visiškai nesikrimsdamas, 
kad Jūs, be abejo, laimėsite šiose varžybose. 

Taigi pamėginsiu atsakyti į Jūsų klausimus. Ar gerai, ar ne, 
kad darau tai nedelsdamas, — spręskite Jūs. Bet apie visa, ko 
klausiate, aš daug mąsčiau ir anksčiau, todėl "galiu atsakyti iš 
karto. Be to, kai jau užklijavau paskutinį laišką, supratau, kad į 
Jūsų klausimus, ypač antrąjį, reikėjo atsakyti jame. Beje, man 
taip atsitinka dažnai: tik pačioje laiško pabaigoje suprantu, nuo 
ko reikėjo pradėti. Jau įpratau, kad baigęs darbą, visuomet būnu 
nepatenkintas jo pradžia, todėl laiške Jums nieko nekeičiau. Juk 
jei ir būčiau jį perrašęs, tai pabaigoje man vėl nepatiktų tai, ką 
parašiau. 

Atsakymas į Jūsų pirmąjį klausimą labai paprastas ir, manau, 
Jums gerai žinomas; matyt, norite tik išsiaiškinti, ar visapusiš- 
kai apsvarsčiau tai, apie ką rašiau. Klausiate, ar azartiniuose lo- 
šimuose tikrai, kaip aš tvirtinau, tam tikro įvykio tikimybę galima 
sužinoti dalijant įvykiui palankių išdavų skaičių iš visų vienodai 
galimų, bet tarpusavyje nesutaikomų išdavų skaičiaus. Jūs teisus, 
rašydamas, jog vietoj „vienodai galimų“ galime sakyti „vienodai 
tikėtinų“; abu šie pasakymai reiškia tą patį. Klausiate, gal čia 
įsibrovė circulus vitiosus (loginė klaida), nes apibrėždami tikimy- 
bę, remiamės „vienodai tikėtinų įvykių“ sąvoka. Vadinasi, pats 
tikimybės apibrėžimas pagrįstas šia sąvoka. Aišku, tai neteisinga, 
be to, ir absurdiška,— pavyzdžiui, jeigu, imtume tvirtinti, kad 
galima pakelti save aukštyn tempiant už plaukų. 

Iš tiesų čia nėra jokios loginės klaidos; tiesiog šį kartą kalba- 
ma ne apie tikimybės sąvokos apibrėžimą, o tik apie taisyklę, 
kaip apibrėžti ar išreikšti tam tikrą tikimybę skaičiumi. 

Mano manymu, kiekvienas atsitiktinis įvykis turi tam tikrą ti- 
kimybę, kurią galima išreikšti skaičiumi nuo nulio iki vieneto, 
rodančiu laipsnį nevisiško tikrumo, jog aptariamasis įvykis tikrai 
įvyks. Į klausimą, ar du įvykiai vienodai tikėtini, galima atsa- 
kyti ir nepaisant jų tikimybių skaitinių reikšmių. Pavyzdžiui, aš 
sakau, kad lošimo kauliukas taisyklingas. Vadinasi, jeigu jo sie- 
nelės nepažymėtos skaičiais nuo 1 iki 6, tai jų neįmanoma at- 
pažinti (atskirti). Jeigu kas nors, man išėjus, pernumeruotų sie- 
neles tais pačiais skaičiais nuo 1 iki 6, bet kita tvarka, tai grįžęs 
nieko nepastebėčiau. Taigi mėtant lošimo kauliuką bet kurios 
sienelės atvirtimo tikimybės yra vienodos. Panaši situacija būtų 
ir tada, jeigu norėtume įsitikinti, ar dvi atraižos tikrai lygios, 
nematuodami jų ilgių: pakanka uždėti atraižas vieną ant kitos, 
ir jeigu jų galiniai taškai sutampa, tai jos lygios. Taip pat ir 

lygiapetės svarstyklės padeda atsakyti į klausimą, ar du daiktai 
vienodai sunkūs, nesveriant kiekvieno jų atskirai. 

Atsakymas į Jūsų antrąjį klausimą toli gražu ne toks paprastas. 
Klausiate, kaip galima numatyti netaisyklingo kauliuko, kurio ma- 
sės centras nesutampa su geometriniu, kiekvienos sienelės atvirti- 
mo tikimybę. Šis iš pirmo žvilgsnio lyg ir nekaltas klausimas 
iš tiesų labai sudėtingas, nes jis susijęs su kitu svarbiu klausimu, 
kurį, beje, man derėjo aptarti dar pirmajame laiške. Žinoma, jei 
Jūs būtute šito paklausęs mano draugą ševaljė de Merė, jis būtų 
pareiškęs, jog lošia tik su garbingais žmonėmis, tokioje kompa- 
nijoje, kur nepriimta lošti netaisyklingais kauliukais, o jeigu jau 
atsirastų toksai, tai tą kauliuką išmestų lauk drauge su jo savi- 
ninku. Cia Jūs turėtute teisę prieštarauti; o iš kur jie galėtų 
žinoti, kad kauliukas netaisyklingas? Sevaljė, matyt, nerastų dau- 
giau ką atsakyti, tik tai, kad lošiančiam netaisyklingų kauliukų, 
šešiukė atvirstų dažniau negu tada, kai kauliukas būna taisyk- 
lingas. Juk čia ir slypi nesąžiningų lošėjų, gaminančių netaisyk- 
lingus kauliukus, uzmacios. 

Bet jeigu Jūs paskui, beje, visai logiškai, paklaustute — tikiuo- 
si, atleisite, kad darau Jus pagrindiniu šio dialogo veikėju,— ko- 
kio rezultato tikėtųsi ševaljė, jei kauliukas būtų taisyklingas, tai 
jis Jums atsakytų, jog, ilgai lošiant, sienelė su šešiuke turėtų at- 
virsti maždaug tokiu pat dažnumu kaip ir visos kitos sienelės, 
t. y. apytiksliai 1/6 visų atvejų. Iš esmės ševaljė, nors ir neturė- 
damas tokio tikslo, jau būtų atsakęs į Jūsų pradinį klausimą, bū- 
tent: jeigu netaisyklingą kauliuką mestume N kartų ir šešiukė 
atvirstų xN kartų (čia x — tam tikras skaičius, didesnis už 1/6), 
tai aiškiai matyti, jog tokiu atveju šešiukės pasirodymo tikimybė 
lygi x. 

Čia Jūs vėl galėtute užduoti painų klausimą: jeigu kas nors 
mestų netaisyklingą kauliuką 600 kartų ir 150 kartų atvirstų 
šešiukė, tai ar galėtume būti įsitikinę, jog šio kauliuko šešiukės 
atvirtimo tikimybė lygi 150/600— 1/4? Į tai ševaljė galėtų taip 
atsakyti (žinoma, jei jis yra perskaitęs mano ankstesnį laišką 
ir vartoja ten minėtas sąvokas), kad jo atsakymą galima būtų pa- 
laikyti nepagrįsta išvada. Juk jeigu kauliukas būtų taisyklingas, 
ir dėl to šešiukės atvirtimo tikimybė būtų lygi 1/6, tai iš 600 me- 
timų šešiukė atvirstų ne lygiai 100 kartų. Todėl ir tada, kai kau- 
liukas netaisyklingas, remiantis metimų rezultatais negalima tvir- 
tinti, kad šešiukės atvirtimo tikimybė tiksliai lygi 1/4, galima tik 
sakyti, kad ji artima 1/4. Tokiu atveju Jūs galėtute paklausti: 
kaipgi vis dėlto būtų galima sužinoti ieškomosios tikimybės tiks- 
lią reikšmę? Į tai ševaljė, patyręs lošėjas, tikriausiai atsakytų, 
kad jis nežinąs metodo, kuriuo būtų galima rasti minėtąją reikš- 

me. Bet jeigu gautoji apytikslė reikšmė Jums netinka (nors at- 
liktas eksperimentas be jokių abejonių patvirtina, kad kauliukas 
netaisyklingas ir geriausia kuo greičiau jį išmesti), galétute su- 
žinoti dar tikslesnę reikšmę, padidinę metimų skaičių, pavyzdžiui, 
iki 1200. Ir jeigu iš 1200 lošimo kauliuko metimų šešiukė atvirstų 
288 kartus, tai gautume minėtosios tikimybės tikslesnę reikšmę: 
288/1200=0,24. Galbūt ševaljė dar pridurtų (kaip jau rašiau, 
pastaruoju metu jis ėmė labai domėtis filosofija), jog taisyklingas 
lošimo kauliukas yra visada vienodas, o netaisyklingas dėl dau- 
gybės įvairių priežasčių gali būti vis kitoks. l 

Nebetęsiu šio įsivaizduojamo dialogo, nes Jūs ir be to žinote 
daug daugiau negu galėtute sužinoti iš ševaljė de Merė. Geriau 
pamėginsiu savais žodžiais atsakyti į Jūsų klausimus. 

Kad galėčiau viską paaiškinti kuo trumpiau, iš pradžių pa- 
mėginsiu suformuluoti vieną apibrėžimą. Tarkime, jog daug kar- 
tų atliekame bandymą vis tomis pačiomis sąlygomis; tuomet 
skaičių bandymų, kurių metu įvyks tam tikras įvykis E, galima 
pavadinti įvykio E dažniu, o dažnio santykį su skaičiumi visų 
atliktų bandymų (kurių metu įvykis £ įvyksta arba neįvyksta) 
santykiniu dažniu E. Tas, kuriam ne kartą teko lošti azartinius 
lošimus, žino, jog bet kokių įvykių santykinis dažnis, vis karto- 
jantis lošimui, apskritai artimas visiškai apibreztam skaičiui; be 
to, santykinio dažnio ir tikimybės skirtumas darosi vis mažesnis, 
kuo ilgiau trunka lošimas. Pavyzdžiui, metant kauliuką šimtą 
kartų, šešiukės atvirtimo santykinis dažnis bus artimas !/g (jeigu 
kauliukas taisyklingas) arba kitam skaičiui (jeigu kauliukas ne- 
taisyklingas). Netaisyklingo kauliuko kiekvienos sienelės pasiro- 
dymo tikimybę apytiksliai galima nustatyti tik vienu, jau apra- 
šytu būdu. Iš esmės tokiu būdu tikimybes būtų galima apskai- 
čiuoti bet kokiu tikslumu. Tačiau praktiškai šio tikslumo negali- 
me didinti be galo: visų pirma, sugaištume labai daug laiko, kita 
vertus, ir pats kauliukas bandymų metu susidėvėtų. Bet, many- 
čiau, Jus iš tikrųjų domina ne tiksli tikimybės, jog mėtant ne- 
taisyklingą kauliuką atvirs šešiukė, reikšmė, o žymiai sudėtin- 
gesnis klausimas: kaip apskritai galima nustatyti atsitiktinio 
įvykio tikimybę, jeigu uždavinio neįmanoma išspręsti skaičiuojant 
palankias, vienodai tikėtinas ir tarpusavyje nesutaikomas bandy- 
mų išdavas? Taisykles, kurios tinka tik taisyklingam (bet ne 
atvirkščiai) kauliukui, galima laikyti pagrįstomis simetrija, nes 
taisyklingas kauliukas yra simetriškas. Kristalų pavyzdys rodo, 
jog simetrijos pasitaiko ir gamtoje, ne vien dirbtinai Žmogaus 
sukurtuose objektuose. Tačiau vis dėlto daugelyje gamtos reiški- 
nių simetrijos nerandame. Tarp vandens -nugludintų akmenėlių, 
kuriuos renkame vaikštinėdami prie jūros, vargu ar pasitaikytų 

bent vienas šiek tiek taisyklingesnés geometrinės formos, pavyz- 
džiui, būtų rutulys. Net ir žmogaus nepavadinsi visiškai simet- 
rišku. Neseniai kažkur skaičiau, jog Senovės Romoje kareiviai 
loSdavo ne taisyklingais mediniais arba iš dramblio ilties pada- 
rytais kauliukais (jie buvo ypač mėgiami turtingų žmonių), o 
naudodavo avies arba ožkos kelio girnelės kauliukus. Jais lošda- 
vo ir senovės graikai. Mėtant tuos kauliukus, tikėtinų išdavų 
tikimybės gali būti apytiksliai nustatytos tik empiriškai, stebint 
santykinius dažnius. 

Nors kelio girnelės kauliukas turi šešias sieneles, atvirsti gali 
tik keturios, nes dvi yra išgaubtos. Senovės graikai ir romėnai 
paprastai mėtydavo iškart keturis kauliukus, labiausiai vykęs 
būdavo tas metimas, kai kiekvienas kauliukas atvirsdavo savąja, 
skirtinga negu kiti, puse. Toks metimas buvo vadinamas Venera. 
Neseniai gavau du tokius lošimo kauliukus ir juos išbandžiau. 
Iš tūkstančio metimų vieno jų sienelių atvirtimo dažnis buvo ly- 
gus 408, 396, 91 ir 105. Kitą mėčiau tik 100 kartų, paskui išvis 
jj pamečiau. Iš to 100 metimų sienelių atvirtimo dažnis buvo 
lygus 38, 43, 11 ir 8. Pazymekime dvi labiausiai tikėtinas tokio 
kauliuko padėtis A ir B, o dvi mažiau tikėtinas — C ir D. Kad 
būtų paprasčiau, sakykime, jog kauliuko padėčių A ir B tikimy- 
bės yra vienodos ir lygios 4/10, o padėčių C ir D — lygios 1/10. 
Remiantis mano eksperimentu, šis spėjimas artimas tiesai. Tuo- 
met ir Jūs galite lengvai apskaičiuoti, kad mėtant keturis kauliu- 
kus, Veneros tikimybė lygi 24/625. Pasinaudokime mano pirma- 
jame laiške minėta tikimybių daugybos teorema ir pirmiausia 
sudauginkime visas keturias tikimybės: 4/10-4/10-1/10-1/10= 
=1/625. Bet tai yra tikimybė, jog sienelės A, B, C, D atvirs tam 
tikra tvarka. Kadangi kauliukai yra keturi, tai gali būti 24 skir- 
tingi variantai. Pagal sudėties teoremą Veneros pasirodymo tiki- 
mybė lygi 24/625, taigi truputį mažesnė už 1/25. Todėl supran- 
tama, kodėl romėnai džiaugdavosi atvirtus Venerai. 

Žinoma, kelio girnelės kauliukai nėra visiškai vienodi, todėl 
ir senelės A atvirtimo tikimybė negali būti ta pati: vieno kauliu- 
ko ji gali būti lygi 4/10, kito — 38/100 ir t. t. Bet įeigu pasiren- 
kame konkretų kauliuką, tai sienelės A atvirtimo tikimybė yra 
visiškai apibrėžtas skaičius. Tokio konkretaus kauliuko sienelės 
A atvirtimo santykinis dažnis taip pat yra atsitiktinis ir todėl 
neįmanoma atspėti jo reikšmės; tiktai žinoma, kad ji artima tiki- 
mybei. Jeigu, pavyzdžiui, 100 kartų mesime kelio girnelés kau- 
liuką, kurio sienelės A atvirtimo tikimybė lygi 4/10, tai sienelė 
A neatvirs lygiai 40 kartų; ji gali atvirsti 38 kartus arba 41, 44 
arba 36 ir t. t. O jeigu mėtytume serijomis po 100 kartų, tai 
apskritai santykinis dažnis skirtingų serijų metu būtų skirtingas, 

bet beveik visuomet artimas tikimybei, t. y. lygus maždaug 4/10. 
Taigi tikimybė yra tas pastovus taškas, apie kurį santykinis dažnis 
svyruoja atsitiktiniu, neįspėjamu būdu, bet visų tų kaprizingų pa- 
sikeitimų metu paprastai jis nedaug tenukrypsta nuo tikimybės. 
Jeigu stebėjimų skaičius didėja, tai dažnio nukrypimai nuo tikė- 
tino dydžio (t. y. nuo tikimybės ir stebėjimų skaičiaus sandaugos) 
taip pat didėja, bet santykinio dažnio nukrypimas nuo tikimybės 
paprastai mažėja. Pavyzdžiui, jei mesime Kelio girnelės kauliuką 
400 kartų, tai tikrasis sienelės C atvirtimų škaičius retai nukryps 
nuo tikėtino, t. y. nuo 400-1/10=40, daugiau kaip .12. Bet jeigu 
atliksime 1000 metimų seriją, tai sienelės C atvirtimo dažkįs nu- 
kryps nuo tikėtinos reikšmės, t. y. nuo 1000-1/10= 100, 12 arba 
dar didesniu skaičiumi gana dažnai, bet labai retai tas skaičius 
bus didesnis už 20. Vadinasi, mėtant kauliuką 400 kartų sienelės 
C atvirtimo santykinis dažnis bus tarp 7/100 ir 13/100, o mėtant 
1000 kartų — dažniausiai tarp 8/100 ir 12/100. 

Kai tam tikro atsitiktinio įvykio tikimybė yra visiškai api- 
brėžtas skaičius (nors galbūt mums tiksliai ir nežinomas), ne- 
priklausantis nuo atsitiktinumo, to paties atsitiktinio įvykio dažnis 
yra neapibrėžtas skaičius, priklausantis nuo atsitiktinumo. Tiks- 
lios jo reikšmės atspėti neįmanoma, ją galima nustatyti tik ban- 
dymais. Bet neturėtume užmiršti, kad toji reikšmė gali būti ir ki- 
tokia, taigi, kartojant bandymą, galima gauti visai kitą skaičių. 
Jeigu tikimybė mums žinoma (pavyzdžiui, dėl simetrijos, dėl 
sudėties bei daugybos arba kitų panašių taisyklių), tai santykinio 
dažnio reikšmę galima atspėti beveik tiksliai. Kita vertus, ste- 
bėdami santykinį dažnį, galime sužinoti apytikslę tikimybės reikš- 
me (jei ji nežinoma). Tų pačių išvadų prieiname abiem būdais, 
nors jie visiškai skirtingi. Pirmasis būdas panašus į tą, kuriuo 
apskaičiuojame kūno masę, žinodami jo tankį ir tūrį, tuo tarpu 
antrasis — kai apskaičiuojame nežinomą medžiagos tankį, išma- 
tavę tos medžiagos kūnų masę ir tūrį. Beje, jeigu atliksime 
tokius skaičiavimus su įvairiais kūnais iš tų pačių medžiagų, 
tai dėl matavimo paklaidų gausime ne tiksliai sutampančias, o 
tik artimas tankio reikšmes. 

Tikimybės priklausomybė nuo santykinio dažnio maždaug tokia, 
kaip santykis tikslios tankio reikšmės ir gautos matuojant. Tai- 
gi santykinio dažnio stebėjimą galime laikyti būdu tikimybei 
matuoti. Tokio matavimo (kaip, beje, ir bet kokio kito) rezulta- 
tas ne visai tikslus, bet paklaidą galima lengvai sumažinti padi- 
dinus stebėjimų skaičių. Tiesa, tokiu būdu negalima sužinoti 
tikimybės absoliučiai tikslios reikšmės. Montenis kartą tvirtino !5, 
kad „faktais negalima visiškai tikėti todėl, kad patys yra per- 
mainingi“. Tuos Montenio žodžius papildyčiau taip: faktai nepa- 

deda visiškai tiksliai nustatyti netgi tikrumo laipsnio. Vadinasi, 
praktiškai turime tenkintis nevisišku tikrumu, kurį žinome tik iš 
dalies. Tai tas pats, jeigu Jūs gautute tik dalį mano laiško, o 
kita jo dalis būtų pamesta perduodant, be to, ir gautąją ne- 
visiškai galėtute perskaityti, nes laiškas buvo įkritęs į vandenį 
ir dėl to išsiliejo rašalas. Iš visos širdies tikiuosi, kad šito laiško 
neištiks toks likimas; deja, daugybė senų dokumentų buvo taip 
arba panašiai pamesta. Tačiau istorijos mokslas, netgi turėdamas 
ne visus dokumentus, bando atkurti tolimos senovės paveikslą, 
bet mes dėl susiklosčiusių aplinkybių praeitį įsivaizduojame iki 
tam tikro laipsnio remdamiesi hipotezėmis, nors dauguma isto- 
rikų nenori to nuoširdžiai pripažinti. 

Pabaigoje galima daryti išvadą, jog tam tikro įvykio dažnio 
santykis su stebėjimų skaičiumi yra maždaug toks pat, kaip to 
įvykio tikimybės santykis su būtino įvykio tikimybe, t. y. su 
vienetu. Toks faktų ir logikos, galimybių ir tikrovės atitikimas 
iš tiesų yra nuostabus! 

Abi minėtas išvadų rūšis galima taikyti ir paeiliui: iš stebė- 
jimų dažnio galime daryti išvadas apie tam tikros tikimybės 
reikšmę, o iš tokiu būdu gautų tikimybių apskaičiuoti kitas, tai- 
kydami tikimybių skaičiavimo taisykles, ir pagaliau iš čia suži- 
noti duomenų apie įvykių galimybes ateityje. Taip iš stebėjimų 
ir apmąstymų, kurie vienas kitą papildo, išplaukia galimybė ge- 
riau pažinti pasaulį. Neturiu iliuzijų, kad man pirmajam teko 
garbė apmąstyti šį reiškinį: esu įsitikinęs, jog tai žinojo ir Pla- 
tonas. Neseniai dar kartą skaičiau „Timėjų“ ir ten radau tokį 
puikų teiginį !®: „Kaip atsiradimas priklauso nuo būties, taip 
mąstymas priklauso nuo tiesos“. Mano nuomone, šiuo paslaptin- 
gai skambančiu posakiu Platonas norėjo išreikšti tą pačią mintį, 
apie kurią ką tik buvo kalbama. Tokį įsitikinimą patvirtina tai, 
jog tiesiog po pacituotos irazės Timėjus kalba apie dalykus, ku- 
Tie ne tikrai žinomi, o tik tikėtini. Man atrodo, kad Senovės 
Graikijoje buvo ir kitų filosofų, pavyzdžiui, Karneadas, kurie 
suprato, ką norėjo pasakyti Platonas, bet ilgainiui šio kiek ne- 
aiškaus posakio prasmė užsimiršo. Kai šiomis dienomis man pa- 
vyko jį rasti „Timėjuje“, pasijutau tarsi iš žemės gelmių būčiau 
atkasęs puikią graikišką skulptūrą ir, valydamas nuo jos purvą, 
pamatęs, kaip marmuras sutvisko pirmykščiu grožiu. 

Ant mano stalo beliko mažas žvakigalis; iš to sprendžiu, jog 
atsakymas į Jūsų antrąjį klausimą užėmė daug laiko. Trečiasis 
Jūsų klausimas paprastesnis, tačiau jis, tarsi fakelas, apšviečia 
kai kurias likusias šešėlyje mūsų problemos puses. Bet, tikiuosi, 
atleisite, kad atsakymą šiek tiek atidedu, nes rytą ruošiuosi susi- 
tikti su vienu patikimu asmeniu, kuris jau rytoj išvyksta į Orlea- 

ną — kur, kaip teko girdėti, Jūs dabar viešite pas poną Karkavi,— 
jis ir perduos šį mano laišką. 

Man labai norėtųsi, kad gautute jį kuo greičiau ir galėtute 
įsitikinti, kad Jūsų pasėtos sėklos ne tik sudygo, bet jau spėjo 
ir vaisių duoti. Iš visos širdies tikiuosi, jog šių mano apmąstymų 
vaisiai, nors dar ir ne visai subrendę, Jums pasirodys verti dė- 
mesio. Kadangi jie vis dėlto nevalgomi, siunčiu Jums ir krepšį 
obuolių iš savo sodo. Vargu, ar jie bus geresni už tuos, kur auga 
Tulūzoje, bet gal šios kuklios lauktuvės padės man Jus įtikinti, 
kad neturite kito nuoširdesnio vienminčio ir tokio karšto ger- 
bėjo, kaip | 

Blezas Paskalis 


Trečiasis laiškas vr 


Paryžius, 

1654 metų lapkričio 8 d., 
auštant, 

ponui Pjerui Ferma 
Orleanas 


Brangusis pone Ferma! 


Praėjusią naktį kankino košmarai, pabudau išpiltas prakaito, 
smarkiai plakančia širdimi. Norėdamas prasiblaškyti, nuspren- 
džiau atsakyti į trečiąjį Jūsų klausimą, parodyti, kokiomis sąly- 
gomis yra teisinga tikimybių daugybos teorema. Jūs, beje, pa- 
žymėjote: jeigu dukart iš eilės ištrauktume iš kaladės po kortą, 
tai tikimybių daugybos teorema bus teisinga tik tuo atveju, kai 
ištrauktąją kortą grąžinsime į kaladę, visą kaladę gerai sumai- 
šysime ir tada trauksime antrą kartą. O jei kortos negrąžinsime, 
teorema nebus teisinga. 

Pavyzdžiui, turime 16 kortų kaladę, kurioje yra po keturias — 
tūzą, karalių, damą ir valetą — kiekvienos spalvos kortas (vynų, 
čirvų, kryžių ir būgnų). Tuomet tikimybė, kad iš pradžių ištrauk- 
sime karalių, lygi 1/4. Jeigu ištrauktąją kortą grąžinsime į ka- 
ladę ir po to vėl trauksime, tai ir šįkart tikimybė ištraukti kara- 
lių bus lygi 1/4. Bet jeigu ištraukę pirmąkart kortos negrąžin- 
sime, tai tikimybė ištraukti karalių ir pirmą, ir antrą kartą bus 
lygi ne 1/4-1/4=1/16, o tiktai 1/20, nes du karalius galime iš- 
traukti tiktai 4:3—12 skirtingų būdų (tuo tarpu visų galimų 
būdų skaičius yra 16-15=240). Iš pirmo žvilgsnio šis pavyzdys 
lyg ir prieštarauja daugybos teoremai, apie kurią rašiau spalio 
28-osios laiške; bet tas prieštaravimas — tariamas. Smulkiau i$- 

nagrinėję minėtąjį pavyzdį, pamatysime, jog daugybos teorema 
teisinga ir čia. 

Iš tiesų, jeigu ištraukus pirmąkart korta negrąžinama į kala- 
dę ir ta ištrauktoji korta yra karalius, tai ištraukus antrąkart 
kaladėje lieka 15 kortų, tarp jų tik trys karaliai. Taigi karaliaus 
ištraukimo antrąkart tikimybė yra lygi 3/15, t. y. 1/5. Bet tuo- 
met pagal daugybos teoremą ieškomoji tikimybė bus 1/4:1/5— 
= 1/20, kaip ir manėme. Tarkime, kad pirmąkart iš kaladės pa- 
imtas ne karalius (ir korta atgal negrąžinta). Tada tikimybė, 
kad antrąkart ištrauksime karalių, bus lygi 4/15. Taigi tikimybė, 
kad pirmąkart ištrauksime ne karalių, o antrąkart — karalių, pa- 
gal daugybos teoremą lygi 3/4:4/15— 1/5. O tikimybė, jog antrą- 
kart ištrauksime karalių, nepaisant pirmojo traukimo rezultatų, 
sudaro 1/204-1/5— 1/4, t. y. ji tokia pat didelė, kokia būtų pirmą 
kartą ištrauktą kortą vėl grąžinus į kaladę. Tačiau tai teisinga 
tik tol, kol mums nežinomas pirmojo traukimo rezultatas. Kai 
tik jį sužinome, padėtis pasikeičia, ir tada, jei pirmoji ištraukta 
korta yra karalius, tikimybė ištraukti karalių antrą kartą yra 
lygi tik 1/5 (t. y. mažesnė už 1/4). Ir atvirkščiai, jei pirma 
ištrauktas ne karalius, tai tikimybė, kad antrąkart ištrauksime 
karalių, bus lygi jau 4/15 (t. y. daugiau kaip 1/4). Suprantama, 
kyla klausimas: ar kinta tikimybė dėl to, kad žinome, kokia kor- 
ta ištraukta? Juk korta negali žinoti, kad aš pasižiūrėjau, ką 
ištraukiau! Kitaip tariant, kaip gali mano žinojimas turėti įtakos 
antrojo traukimo rezultato tikimybei, juk ji priklauso ne nuo 
manęs, o tik nuo kortų kaladės sudėties? Tai tiesa, bet jei aš 
žvilgterėsiu į pirmą kartą ištrauktą kortą, tai visiškai tikrai 
žinosiu, kokios iš 16 kortų nėra tarp 15 likusiųjų! Be to, tai, kad 
kaladėje nėra šios kortos, turi įtakos ir minėtajai tikimybei, nes 
nuo to priklauso, kiek karalių — keturi ar tik trys — yra tarp 
likusiųjų kortų. Atvirai kalbant, mus trikdo ta aplinkybė, jog 
aš Zvilgteréjau į ištrauktąją kortą; iš tiesų kalbame ne apie tai, 
ar aš pamačiau ją, o tik apie tai, ar išliko tarp 15 kortų visi 
keturi karaliai. Taigi svarbu ne tai, kad mums žinoma ištrauk- 
toji korta, o tai, ar pirmąkart ištraukta korta yra karalius. Ka- 
dangi mus domina tik antroji iš kaladės ištraukta korta, tai 
norėdami sužinoti, kokia yra tikimybė, kad ištrauktas karalius, 
turime atsižvelgti į abi pirmojo traukimo galimybes (t. y. ar 
buvo ištrauktas karalius, ar visi karaliai liko kaladėje) ir suda- 
ryti sąlyginių tikimybių 1/5 ir 4/15 svorinį vidurkį su pirmojo 
traukimo abiejų galimų rezultatų tikimybėmis (t. y. imkime tiki- 
mybę 1/5 su svoriu 1/4, o tikimybę 4/15 su svoriu 3/4). Taigi 
gauname 1/4-1/543/4-4/15= 1/4. 

Pateiktasis pavyzdys rodo, kokio didelio įžvalgumo reikia nag- 

rinėjant tuos iš pirmo žvilgsnio paprastus klausimus; beveik 
kiekviename žingsnyje slypi pinklės. Bet gal geriau apie tai 
Jums parašysiu kitą kartą. O daugybos teoremą paprastai ir 
aiškiai galima suformuluoti šitaip: tikimybė, jog įvykiai A ir B 
įvyks, lygi įvykio A tikimybei, padaugintai iš įvykio B tikimybės, 
kai pastaroji apskaičiuota su sąlyga, jog įvykis A yra įvykęs. 
Šią paskutinę reikšmę aš vadinu sąlygine tikimybe B su sąly- 
ga A. 

Taigi turime naują sąlyginės tikimybės sąvoką. Iš esmés ji 
nesiskiria nuo tikimybės sąvokos. Iš tiesų bet kokio įvykio tiki- 
mybė priklauso nuo tam tikrų sąlygų, kuriomis tas įvykis gali 
įvykti arba neįvykti. Kai tvirtiname, kad šešiukės atvirtimo tiki- 
mybė, mėtant lošimo kauliuką, lygi 1/6, iš anksto“ darome prie- 
laidą, jog kauliukas taisyklingas. Kai kalbame, jog tikimybė, kad 
iš mums pasiūlytos kortų kaladės ištrauksime karalių, lygi 1/4, 
manome, jog kaladėje yra šešiolika kortų, tarp jų keturi karaliai, 
o pačios kortos gerai išmaišytos. Pasikeitus sąlygoms, keičiasi ir 
tikimybė. Jeigu sąlygos visiškai apibrėžtos ir nesikeičia, tai jos 
tiesiog neminimos. Sąlyginės tikimybės sąvoka iš esmės yra 
pleonazmas *, panašiai kaip pasakymas „mirtingas žmogus“, nes 
visiems žinoma, kad žmogus yra mirtingas. Bet tais atvejais, 
kai sąlygos keičiasi, norint išvengti nesusipratimų, vis dėlto tiks- 
linga kalbėti apie sglygines tikimybes. 

Gali būti, jog įvykio B tikimybė su sąlyga, kad įvykis A jau 
įvykęs, lygi įvykio B tikimybei be papildomų sąlygų. Tokiu atve- 
ju įvykius A ir B visiškai pagrįstai galime vadinti nepriklauso- 
mais įvykiais; be to, įvykio A tikimybė nepriklauso nuo to, įvyko 
ar neįvyko įvykis B. Kai įvykiai A ir B yra nepriklausomi, tiki- 
mybių daugybos teoremą galima suformuluoti nevartojant sąly- 
ginės tikimybės sąvokos. Galime drąsiai tvirtinti: tikimybė, jog 
įvyks abu įvykiai A ir B, lygi tų įvykių tikimybių sandaugai. 
Pavyzdžiui, įvykiais A ir B pavadinkime akučių skaičiaus atvir- 
timą, kai mėtomi skirtingi kauliukai. Įvykiai A ir B nepriklauso- 
mi, nes kauliukai negali turėti įtakos vienas kitam. O įeigu kau- 
liukus kas nors sieja tarpusavyje, pavyzdžiui, siūlas, tai abu įvy- 
kiai jau priklauso vienas nuo kito. 

Du įvykiai gali būti nepriklausomi ne tik tuomet, kai neįma- 
noma įsivaizduoti, kaip šansai, palankūs vienam iš jų, gali turėti 
įtakos kitam. Pavyzdžiui, pažymėkime raide A įvykį, kad, trauk- 
dami iš kaladės pirmą pasitaikiusią kortą, ištrauksime vyną, o 


. * Pleonazmas (gr. pleonasmos) — daugiažodiškumas; posakis, sudarytas iš 
dviejų ar daugiau tos pačios reikšmės žodžių; kartais vartojamas kaip stilis- 
tinė figūra.— Rus. vert. past. 

raide B — įvykį, kad ištrauktoji korta bus karalius. Taigi šįkart 
kalbame apie tą patį reiškinį, ir abu įvykiai priklauso vienas 
nuo kito. Iš tiesų tarp šešiolikos kortų yra keturi karaliai, tarp 
keturių vynų yra vienas. karalius. Tarp 12 likusių kortų yra trys 
karaliai; taigi įvykio B tikimybė lygi 1/4 — ir tuo atveju, jei įvy- 
kis A įvyko, ir tuo, jei neįvyko, taip pat ir tuomet, jei įvykis A 
mūsų visai nedomina. 


Lapkričio 8 d., vakaras 


Perskaitęs tai, ką parašiau auštant, supratau, jog mano atsa- 
kymas būtinai sukels naujų klausimų. Ką gi, atvirai kalbant, 
reiškia tvirtinimas, kad kortų kaladė „kruopščiai sumaišyta“? 
Jeigu paklaustume patyrusį lošėją, pavyzdžiui, ševaljė de Merė, 
tai jis, matyt, atsakytų štai ką: vienas iš lošiančiųjų pakankamai 
ilgai maišo kaladę, nemėgindamas apgauti kitų; kitaip tariant, 
jis, mėgdžiodamas patyrusius lošėjus, palieka atsitiktinumo va- 
liai kortų išsidėstymą kaladėje, nesistengdamas jų sudėlioti savo 
nuožiūra. Bet aš turėčiau ir daugiau klausimų: ar galima vien 
tik iš kortų išsidėstymo (nežinant, kaip jos buvo maišomos) nu- 
statyti, ar jos gerai sumaišytos? Iš pirmo žvilgsnio klausimas 
atrodo visai nekaltas, ir man nepaprastai įdomu, kaip į jį atsa- 
kytų ševaljė de Merė. Jeigu jis iš tiesų atsakytų taip, kaip aš 
manau, tai man norėtųsi paklausti, kokia, jo nuomone, yra tiki- 
mybė, jog po kruopštaus kortų maišymo čirvų dama gulės viršuje. 
Matyt, jis atsakytų, kad, gerai sumaišius, kiekviena iš šešiolikos 
kortų turės vienodą tikimybę atsirasti viršuje, t. y. ta tikimybė 
bus lygi 1/16. Gerai, tęsčiau savo mintį toliau, jeigu čirvų dama 
bus viršuje, tai kokia tikimybė, jog po ja esanti korta bus vynų 
tūzas (arba bet kuri kita iš likusių kortų)? Matyt, 1/15, atsakytų 
į tai Sevalje. | 

Iš visų tų samprotavimų peršasi išvada, jog, kruopščiai mai- 
šant, visų galimų kortų išsidėstymų tikimybės turi būti vienodos. 
Bet kaipgi vien tik išaiškinus kortų išsidėstymą, galima spręs- 
ti, ar kaladė gerai išmaišyta, juk vienodai tikėtina, kad kortos 
gali vienaip arba kitaip išsidėstyti? O jeigu, išanalizavus kortų 
eilės tvarką, negalima nuspręsti, kad kaladė gerai sumaišyta, tai 
ar šis reikalavimas turi kokią nors konkrečią prasmę? Į tai de 
Merė atsakytų, jog, žinoma, vieno vienintelio maišymo rezultatai 
nerodo, kad maišantis kortas lošėjas apgaudinėja, bet jeigu jis 
labai dažnai, dažniau negu būtų galima tikėtis, pasiima geras 
kortas, tai nėra ko abejoti, kad lošiame su sukčiumi. Norėtųsi 
paklausti ševaljė: jeigu lošėjas kruopščiai maišo kortas, tai ar, 
jo nuomone, kiekvieno galimo jų išsidėstymo dažnis bus maž- 

daug vienodas, ar ne? Jeigu jo atsakymas būtų teigiamas, tai ir 
šį kartą jis buvo pakliuvęs į pinkles. Juk visų galimų kortų išsi- 
dėstymų skaičius yra sveikųjų skaičių nuo 1 iki 16 sandauga, 
o ji tokia didelė, jog, lošėjų kompanijai prie kortų stalo leidžiant 
dienas bei naktis ir kas minutę maišant kaladę, reikėtų maždaug 
39 milijonų metų, kad kortos bent po kartą išsidėstytų kiekviena 
galima tvarka*. Taigi šiuo būdu praktiškai gėįmanoma patik- 
rinti maišymo kokybės. Neseniai sugalvojau/ paprastą įrenginį 
kortoms maišyti: jos nuslysta nuožulniąja plokštuma ir patenka 
į dėžutę, kurią laikrodžio mechanizmas pakelia į viršų ir apver- 
čia, paskleisdamas kaladę ant kitos nuožulniosios plokštumos. 
Procesas nuosekliai kartojamas keletą kartų. Galbūt,šis įrengi- 
nys ir galėtų per minutę išmaišyti kortų kaladę 10 kartų, bet ir 
jam tektų padirbėti maždaug 4 milijonus metų, kad kortos išsi- 
dėstytų visais galimais būdais. O kai suskaičiavau galimus kortų 
išsidėstymus 52 kortų kaladėje, vos nepradėjo suktis galva. 


Bet kol kas nelieskime opaus klausimo apie kortų maišymo 
kruopštumą ir tarkime, kad tą patikimai atlieka mašina (arba 
patyręs ir sąžiningas lošėjas), kurios (kurio) gaunamų galimų 
kortų išsidėstymų tikimybės yra vienodos. Mašina (lošėjas) mai- 
šo 16 kortų kaladę, ir jos išsidėsto tam tikra tvarka — viena iš 
daugiau kaip 20 tūkstančių milijardų galimų. Jūs tik pagalvo- 
kite, ką tai reiškia: galime tapti liudininkais įvykio, kurio tiki- 
mybė mažesnė už 0,00000000000005, t. y. lygi vienetui, padaly- 
tam iš 20 milijardų! Iki šiol man atrodė, kad įvykis, kurio tiki- 
mybė labai maža, pavyzdžiui, lygi vienai milijardajai, praktiškai 
neįmanomas. Tačiau, kaip rodo kortų maišymo pavyzdys, tokių 
išvadų negalima daryti skubotai. Taigi turime išsiaiškinti kitą 
klausimą: kokia gi prasme vis dėlto teisinga, jog mažos tikimy- 
bės įvykį galima laikyti beveik netikėtinu, o įvykį, kurio tikimybė 
artima vienetui, praktiškai galima laikyti būtinu? Mano nuomo- 
ne, šis klausimas ne toks sudėtingas, koks atrodo iš pirmo žvilgs- 
nio. Juk jeigu iš anksto nurodau, kaip turi išsidėstyti kortos, 
o paskui maišau kaladę, tai būtent toks išsidėstymas praktiškai 
neįmanomas, nors jis ne mažiau tikėtinas, kaip bet kuris kitas, 
netgi ir tas, kuris įvyko iš tikrųjų. 

Anksčiau, kai dar tik buvau pradėjęs mąstyti apie tikimybę, 
man viskas atrodė paprasta ir aišku, ir tik dabar supratau, kad 
klydau. Kaskart, kai tik manau suradęs tiesą, ji išslysta man iš 
rankų. Beveik kiekviename žingsnyje mūsų laukia netikėtumai. 


Ua gali a k paprasti Paskalio skaičiavimai: 
1:-2-3-4-5-6-7-8-9-10-11-12-13.14-15-1 
365-24-60 "d 

Galbūt tai mane ir kankino praėjusią naktį. Sapnavau, tartum 
esu kažkokiame urve ir neįžvelgiamoje tamsoje bandau rasti iš- 
ėjimą. Stengiausi judėti ta kryptimi, kur, kaip man atrodė, 
buvo šviesiau. Bet kelią užtvėrė milžiniška uola. Pagaliau po 
daugelio mėginimų man pavyko ja apeiti, pamačiau angą, kuri, 
matyt, ir buvo išėjimas iš urvo, nes iš ten sklido šviesa. Išsitie- 
siau ir jau norėjau eiti į lauką, bet kažkas nematomas sugriebė 
mane už peties ir stumtelėjo atgal. Pagalvojau, kad užkliuvau 
petimi už pakibusio akmens luito (žinojau, kad be manęs urve 
nieko nėra). Pakilęs vėl pasukau išėjimo link. Sjkart buvau 
atsargesnis ir, laikydamasis sienos, atidžiai žiūrėjau priešais. 
Tai, ką pamačiau, privertė mane atšokti: tiesiai po kojomis juo- 
davo duobė. Jeigu ne tas stumtelejimas atgal, tikrai būčiau į ją 
įkritęs. Iš pradžių net nesuvokiau, kokio pavojaus pavyko iš- 
vengti. Skatinamas smalsumo, mečiau į duobę akmenį ir ėmiau 
tolygiai skaičiuoti, kad išgirdęs, kaip akmuo atsitrenkia į dugną, 
nustatyčiau duobės gylį. Suskaičiavęs iki 5 ir vis dar negirdė- 
damas akmens dunkstelėjimo, pirmąkart supratau, kur atsidūręs; 
visas drebėdamas suskaičiavau iki 10, paskui iki 20, o smūgio 
vis nesigirdėjo. Nustėręs iš baimės, veltui skaičiavau toliau, kol 
kietas miegas išsklaidė sapną. 

Manau, dabar Jūs suprasite, kodėl pabudęs nebebandžiau vėl 
užmigti ir, norėdamas pamiršti slogų sapną, auštant pradėjau ra- 
šyti šį laišką. 

Dabar jau galiu ramiai pagalvoti apie keistą sapną, bet vis 
dar neįsivaizduoju, kaip jj paaiškinti. Galbūt svarbiausia prie- 
žastis buvo mano atkakli kova su vis išslystančia tikimybės są- 
voka. Ne veltui gi apie tai kažkada rašė Lukrecijus: 

Jeigu kas nors yra stropiai darbui kokiam atsidavęs, 

ar į bet ką įsigilinę, laiką sugaištam ilgesnį, 

ir mūsų protas dėl tos priežasties labai įtemptas buvo, 
tad paprastai ir miegodami, rodos, tą dirbame darbą ”. 

O galbūt mano sapnas reiškia visai ką kita. Koks gi pavojus 
tykojo manęs, kieno paslaptinga ranka sulaikė nuo pražūties? 
Ir apskritai, iš kur atsiranda sapnai ir ar verta jais bent kiek 
tikėti? Sveikas protas man sako, jog besiilsintys miegančiojo 
smegenys nesąmoningai suplaka įvairiausius vaizdinius, panašiai 
kaip lošėjas, maišydamas kortas, sudeda jas atsitiktine tvarka. 
Nenuostabu, kad sapne šie vaizdiniai susidaro bet kaip, ir dėl to 
nereikia ieškoti kokių nors ypatingų priežasčių arba paslaptingų 
ženklų, kaip ir atsitiktinai išsidėsčius sumaišytoms kortoms. At- 
sitiktinumo sąvoka tūkstantmečiais buvo gaubiama įvairių prie- 
tarų, ir, matyt, būtent tai sulaikė žmones nuo mėginimų moksliš- 
kai tirti atsitiktinius reiškinius. Man, regis, pavyko nusimesti 

bauginančių prietarų grandines, bet jokie argumentai nepadeda 
išsivaduoti nuo slegiančio jausmo, kad mano sapnas vis dėlto 
turėtų kažką reikšti. 

Atsiprašau, kad įkyrėjau Jums dar ir savo sapnų aprašinė- 
jimu. Man pačiam dėl to truputį nesmagu, bet vis dėlto jaučiu 
didžiulį palengvėjimą, kad galėjau pasidalinti su Jumis savo 
samprotavimais apie šio košmariško sapno priežastis. Tikiuosi, 
Jūs, taip gerai suprasdamas mano mintis, ir šį kartą suvoksite 
jų esmę, įsivaizduosite mano įtemptą dvasinę būseną. Kurį kitą, 
su kuo manęs nesieja tokie glaudūs dvasiniai ryšiai, ši išpažintis 
gal ir išgąsdintų, bet Jums mano atvirumas bus papildomas mud- 
viejų draugystės laidas ir iš to laiško dar kartą galėsite įsiti- 
kinti, jog Jūsų pats nuoširdžiausias draugas, pats karščiausias 
gerbėjas ir toliau yra 

Blezas Paskalis 


Ketvirtasis laiškas 


Paryžius, 

1654 metų lapkričio 19 d. 
Ponui Pjerui Ferma 
Tulūza 


Brangusis pone Ferma! = 

Laiške, išsiųstame lapkričio 12-ąją iš Orleano, su Jums bū- 
dingu kuklumu rašote, kad nežinote atsakymų į klausimus, ku- 
riuos pats uždavėte anksčiau. Neįsižeiskite, bet aš, kaip ir pirma, 
esu įsitikinęs, jog mano atsakymai negalėjo būti Jums netikėti. 
Manau, kad iš anksto žinojote, kaip atsakyti į visus Jūsų klau- 
simus, užtat ypač džiaugiuosi, kad, sprendžiant iš Jūsų laiško, 
iš esmės mudviejų nuomonės sutampa. 

Paskutiniajame Jūsų laiške radau keletą naujų klausimų, — 
suprantu, kad jie toli gražu ne retoriniai. Be to, tie klausimai 
taip glaudžiai susiję su pagrindinėmis filosofijos problemomis, 
kad, tikrai žinau, prie jų dar ne kartą grįš visų epochų mąsty- 
tojai. Kadangi žmonija visą laiką kaupia žinias, atsakymai į 
šiuos klausimus bus vis išsamesni, bet ne galutiniai. Neginčyti- 
nas Jūsų nuopelnas, kad pirmasis suformulavote šiuos klausimus, 
ir dar taip aiškiai. Jeigu, sakysime, po trijų šimtų metų aš galė- 
čiau atsikelti ir pamatyti, kad matematikai, gamtos tyrinėtojai 
ir filosofai vis dar dėl to ginčijasi, nė kiek nenustebčiau. Nenu- 
stebčiau ir sužinojęs, kad daugelis samprotavimų gana migloti. 
Kadangi šiuo atveju kalbama apie neapibrėžtumo principą, visiškai 
tikėtina, jog paviršutiniški žmonės nuspręs, kad šioje srityje 
nebūtinas gilus mąstymas. Nė kiek nenustebčiau, jei atsirastų ir 

tokių, kurie nepritaria matematiniam samprotavimo metodui; jų 
nuomone, atsitiktinių reiškinių negalima numatyti (o jei ir gali- 
ma, tai tik labai apytiksliai), tad juos aiškinant matematiškai, 
galima kai kur nukrypti, pasinaudoti neapgalvotomis bei nepa- 
kankamai argumentuotomis sąvokomis. O iš tiesų yra atvirkš- 
čiai. Visos šeimininkės gerai žino, jog pjauti šviežiai duonai 
reikia aštresnio peilio negu senai. Iš esmės mes kalbame apie 
tą patį. Bet kokiame moksliniame tyrime, norint priartėti prie 
tiesos, būtina remtis nugludintais logiškais teiginiais ir pagrįs- 
tais argumentais, atsargiai skverbtis į priekį ir tikrinti kiekvieną 
padarytą žingsnį. Tai ypač svarbu nagrinėjant atsitiktinius reiš- 
kinius. 

Vargu ar po to, ką parašiau, būsite nustebintas, kad nedrįstu 
visapusiškai ir išsamiai atsakyti į Jūsų klausimus. Aš netgi sku- 
bu pasidalinti tomis mintimis, kurios kelia man tuos pačius klau- 
simus; vien tai gali įrodyti, kaip man rūpi Jūsų aprašyti daly- 
kai, be to, aš tai darau noriai, nes Jūsų klausimai nebuvo man 
visiškai netikėti. Nors ir nesugebėjau jų taip aiškiai ir glaustai 
suformuluoti, kaip Jūs, vis dėlto turiu prisipažinti, kad šios prob- 
lemos mane domina gana seniai. 

Prieš kurį laiką ponios d Egijon salone kalbėjau apie tai su 
senu savo draugu Damjenu Mitonu; jis buvo ir tuomet, kai še- 
valjė de Merė mane klausinėjo apie lošimą kauliukais. Nuo to 
laiko ponas Mitonas domisi tais dalykais ir dažnokai klausinėja 
apie mano pasiekimus tikimybių matematikoje. Jus turbūt žino- 
te, jog poną Mitoną, kaip išsilavinusį žmogų, domina ne tik 
literatūra (kurią studijuodamas jis pelnytai išgarsėjo), bet ir 
mokslas; be to, jo protas aštrus kaip skustuvo ašmenys. Tačiau 
jis turi bruožą, kuris dažnai verčia mane ginčytis: ponas Mito- 
nas apie viską sprendžia labai kategoriškai, netgi apie tokius 
dalykus, kuriuos girdi pirmą kartą. Toks per didelis jo pasitikė- 
jimas savimi mane erzina, ir aš kiek galėdamas mėginu įrodyti, 
kokie skuboti jo sprendimai. Kad geriau įsivaizduotute tą žmo- 
gų, pateiksiu šitokį pavyzdį. Jeigu ginčijantis pavyksta poną 
Mitoną įvaryti į aklavietę, tai jis ir tuomet gana savotiškai už- 
baigia bataliją: tokiais atvejais jis paprastai pareiškia pripažįs- 
tąs, kad gali egzistuoti visiškai pagrįsta kitokia ir netgi priešinga 
nuomonė, todėl nenorįs manęs įtikinėti, kad jo samprotavimai 
teisingi, taip pat nesvarstydamas sutinkąs, jog kiekvienas gali 
turėti savo nuomonę, bet prašąs, kad aš nepirščiau jam savosios. 
Jo mėgiamas posakis: „Vieniems patinka blondinės, kitiems bru- 
netės“. Čia jis priduria, jog šiuo klausimu prietarų neturįs. Pa- 
prastai diskusija taip ir pasibaigia, nes prasideda pokalbis apie 

gražias moteris. Šioje srityje neturiu pagrindo abejoti pono Mito- 
no žinių gilumu. 

Iš mano pasakojimo, manau, jau galite spręsti, koks yra ponas 
Mitonas su visomis jo dorybėmis ir ydomis. Istorija moko, jog 
žmonės, kurie, panašiai kaip ir jis, manė, kad kiekvienas gali 
turėti savo nuomonę ir niekas neturi teisės apriboti tokios lais- 
vės, vis dėlto Žmonijai atnešdavo daug mažiau nelaimių negu 
tie, kurie stengėsi įpiršti savo tiesą — tikrą ar tariamą — ugni- 
mi, kalaviju ar inkvizicijos laužu. Remdamasis istorija, nesiste- 
biu, kad daugelis galvoja panašiai kaip ponas Mitonas. O moks- 
lui mąstymo laisvė — tarsi gaivinantis oras, be kurio jis uždus- 
tų. Beje, ir čia negalėčiau visiškai sutikti su Mitonu: moksle 
mąstymo laisvė neturi siekti taip toli, kai nebepaisoma taktų. 
Jeigu samprotavimai prieštarauja faktams arba paprasčiausiai 
yra beprasmiški, kaip savaime prieštaringi ir nelogiški, tai jais 
vadovautis tiesiog neprotinga. Bet jeigu mokslo ginčuose atsi- 
sakytume įtikinėti kitus, remdamiesi vien faktais ir logika, tai 
sustotų pats mokslo vystymasis. Suprantama, turiu omenyje tik 
argumentuotą įtikinėjimą, o ne jėga įpirštą nuomonę arba origi- 
nalių minčių užgniaužimą. 

Dabar norėtųsi pereiti prie pokalbio su ponu Mitonu apie 
tikimybę. Jo turinį užrašiau tą patį vakarą. Suprantama, šįkart 
man pavyko suformuluoti savo mintis daug aiškiau, negu jos 
nuskambėjo įsikarščiavus ginčo metu. Mat neatsispyriau pagun- 
dai užrašyti pokalbį ne pažodžiui, o taip, kaip norėčiau formu- 
luoti. Bet dėl teisybės pono Mitono žodžiai taip pat turėjo būti 
labiau nušlifuoti, tą aš ir padariau. Ir nors mūsų diskusija 
užrašyta ne taip tiksliai, kaip teismo protokolas, tikiuosi, kad 
taip man geriau pavyko perteikti mudviejų ginčo esmę, negu 
būčiau užrašęs visą pokalbį pažodžiui. 

Pačioje pradžioje, atsakydamas į pono Mitono klausimą, ko 
esu pasiekęs tyrinėdamas atsitiktinumo matematinius dėsningu- 
mus, trumpai išdėsčiau Jums rašytų laiškų turinį. Apibrėžiau 
tikimybę kaip tikrumo laipsnį ir čia pat pasakiau, jog, atvirai 
kalbant, bet kokia tikimybė yra sąlyginė, ir jos reikšmė priklauso 
nuo besikeičiančių sąlygų. Nurodžiau, jog įvykio santykinis daž- 
nis svyruoja aplink jo tikimybę tarsi apie svyravimų centrą, 
paklusdamas atsitiktinumo kaprizams. Žinoma, tęsiau toliau, tai 
teisinga tik tuo atveju, kai laukiant įvykio vienodomis aplinky- 
bėmis stebimi nuoseklūs bandymai, tarpusavyje nepriklausomi 
ir neturintys jokios įtakos vienas kitam. Čia aš pateikiau šitokį 
pavyzdį. Minėtoji taisyklė pasitvirtina, jeigu iš urnos, kurioje 
tam tikra proporcija sudėti juodi ir balti rutuliai, nuosekliai 
imame rutulį po rutulio, bet kaskart ištrauktąjį grąžiname atgal, 

paskui stipriai supurtome urna ir taip atstatome padėtį, kurioje 
ji buvo prieš ankstesnį traukimą. Būtent dėl šio pavyzdžio ir iš- 
girdau pirmąją pono Mitono pastabą. 

Mitonas. Pone Paskali, man suprantamas Jūsų džiaugs- 
mas, kad būtent jums pirmajam pavyko suformuluoti šį įdomų 
dėsnį. Tačiau, kaip man regis, jo pritaikymo ratas gana siauras: 
išskyrus loteriją ir azartinius lošimus (kurie, beje, domina ir 
marne, bet ne taip labai, kaip mudviejų draugą ševaljė de Merė), 
man sunku įsivaizduoti situaciją, kuri atitiktų šios teoremos 
sąlygas. Jūs, pone Paskali, matyt, žinote, jog aš dažnokai būnu 
žirgų lenktynėse !8. Beje, ne tiek norėdamas išlošti (laimė, pinigų 
man užtenka), kiek pabendrauti geroje draugijoje. Bet kai jau 
patenku į lenktynes, susidomėjęs stebiu visa, kas ten vyksta, 
ir iš patirties žinau, jog, laikantis tų pačių taisyklių, kaip ir 
mėtant lošimo kauliuką, neįmanoma numatyti, kuris žirgas lai- 
mės ratą, nors ir čia kalbama apie atsitiktinumą. Žirgų lenkty- 
nėse jūsų dėsnis netinka; juk jeigu jose dažnai dalyvautų tie 
patys žirgai ir raiteliai (o taip niekada nebūna), tai žirgai 
"turėtų skirtingus šansus, kurie labai daug priklauso ir nuo žirgo, 
ir nuo raitelio būklės. Dažnai koks nors žirgas suklumpa ir 
krinta, niksteli koją, arba traumą gauna raitelis. Ir nors iki kitų 
varžybų jie atgaus jėgas, vis dėlto tai, kas įvyko, nepraeina be 
pėdsakų. 

Paskalis. Dėsnis lieka teisingas, jei kartais ir nebūna 
tų prielaidų, kuriomis remiantis jis suformuluotas, ir dėl to dės- 
nio negalima taikyti. Jis kelia abejonių tik tuomet, kai jo išvados 
kokiu nors atveju pasirodo klaidingos, nors visos sąlygos ir 
buvo išpildytos. Tačiau esate teisus, tvirtindamas, kad yra atsi- 
tiktinių įvykių, kuriuos galima stebėti tik kartą, nes panašio- 
mis sąlygomis jie daugiau nebejvyksta. Tokius atsitiktinius įvy- 
kius aš vadinu vienkartiniais atsitiktiniais įvykiais. 

Mitonas. Vadinasi, nustatyti tokių vienkartinių atsitiktinių 
įvykių tikimybes empiriškai, t. y. stebint santykinį dažnį, nejma- 
noma? 

Paskalis. Jūs teisus. Juk taip stebėti galima tik vieną 
kartą. Vadinasi, santykinio dažnio reikšmė gali būti tik 0 arba 1. 

Mitonas. Ką gi tuomet reiškia tvirtinimas, jog tokio vien- 
kartinio atsitiktinio įvykio tikimybė lygi tam tikram skaičiui, 
pavyzdžiui 1/2? 

Paskalis. Šio tvirtinimo prasmė tokia pati, kaip ir vyks- 
tant tiems įvykiams, kuriuos galima stebėti kiek norima kartų. 
Prisiminkite, pavyzdžiui, plačiai paplitusį paprotį pietaujant 
traukti už abiejų galų viščiuko krūtinėlėje esantį šakutės formos 
kaulelį. Abu traukiantieji sugalvoja po norą, ir manoma, kad to, 

kuriam kaulelio galiukas nenulūš, noras išsipildys. Kadangi mi- 
nėtasis kaulelis simetriškas, tai galima tvirtinti, jog abu trau- 
kiantieji gali laimėti su tikimybe 1/2, nepaisant to, kad sulau- 
žyti šį kaulelį galima tik kartą. 

Mitonas. Šiuo atveju jūsų dėsnis tikrai teisingas, nes ke- 
leg kartų stebint, kaip lūžta kauleliai, nesunku įsitikinti, jog 
maždaug vienodai laimi tas, kuris laiko kaulelį iš kairės, ir tas, 
kuris laiko iš dešinės. Kitaip yra žirgų lenktynėse. Cia dilema 
neišsprendžiama. Beje, sutinku su jumis vienu atveju: ir Žirgų 
lenktynėse galima tvirtinti, jog vienas arklys gali laimėti tam 
tikra tikimybe, pavyzdžiui, lygia 1/2. Iš tiesų žirgų lenktynėse 
žiūrovai turi apie tai tam tikrą nuomonę ir todėl lažinasi dėl jų 
baigties. Tačiau pastebėjau, kad paprastai tos-nuomonés gerokai 
skiriasi priklausomai nuo žiūrovų turimos informacijos apie Žir- 
gus. Taigi darau išvadą, jog žmonės skirtingai vertina to paties 
įvykio tikimybę, ir nežinau, kuo remiantis būtų galima spręsti, 
kuris iš jų teisus. Tas, kurio žirgas pasiekia finišą pirmasis, dar 
neįrodo savo teisumo arba teisumo tų, kurie statė už šį žirgą: 
tikra tik tai, kad jiems pasisekė. Beje, azartiniuose lošimuose 
žinovai paprastai būna tos pačios nuomonės, bet juk tai tik išim- 
tinis atvejis. Jūs, pone Paskali, apibrėžėte įvykio tikimybę kaip 
jo tikrumo laipsnį. Man atrodo, tikslinga pakeisti šį apibrėžimą 
taip: tam tikro atsitiktinio įvykio tikimybė kiekvienam žmogui 
turi savo reikšmę, rodančią jo tikrumo laipsnį, kad minėtasis 
įvykis įvyks. 

Aš manau, kad apie atsitiktinio įvykio tikimybę galima kal- 
bėti taip pat, kaip ir apie eilių, paveikslų ar moterų grožį, dėl 
skonio nesiginčijama. Skoniai įvairūs, todėl ir žmonės skirtingai 
sprendžia apie atsitiktinių įvykių šansus. 

Paskalis. Su tuo negaliu sutikti; manau, kad atsitiktinio 
įvykio tikimybė nepriklauso nuo mūsų samprotavimų apie ją, ji 
lygi tam tikram skaičiui, kurio reikšmę įvairūs asmenys nustato 
skirtingai. Jeigu kas nors žirgų lenktynėse patars man lažintis 
dėl kurio nors žirgo, ir pastarasis iš tiesų laimės, tai toli gražu 
nereiškia, kad mano patarėjas teisingai svarstė apie laukiamą 
varžybų baigtį. Tačiau, jeigu jo patarimai daugeliu atvejų, pa- 
vyzdžiui 9/10, sėkmingi, o kitas sėkmingai pataria tik vieną de- 
šimtadalį kartų, turbūt sutiksite, kad pirmojo patarimų verta 
klausyti, o antrojo — ne? 

Mitonas. Zinoma. 

Paskalis. Ar tokiu atveju galime sakyti, kad pirmojo sam- 
protavimai patikimesni negu antrojo? 

Mitonas. Matyt. 

Paskalis. Štai ir pakliuvote. Juk tai kaip tik ir reiškia, 

kad pirmasis patarėjas sugeba geriau vertinti tikrąją varžybų 
baigties tikimybę; taigi ir šiuo atveju yra prasmės kalbėti apie 
tikrą tų įvykių tikimybių reikšmę, nors tiksliai jų niekas nežino, 
ir skirtingi asmenys gali vertinti skirtingai. 

Mitonas. Aš pripažįstu, kad jūs gana mikliai mane apsu- 
kote, nors, atvirai kalbant, turite galvoje visiškai kito įvykio tiki- 
mybę,— kad lenktynių žinovas teisingai patars. Bet tada kalba- 
me jau ne apie vienkartinį atsitiktinį įvykį, o apie įvykį, kurį 
galima kartoti daug sykių ir, vadinasi, vertinti jo tikimybę, re- 
miantis santykinio dažnio stebėjimu. Bet palikime žirgų lenkty- 
nes ramybėje, juk svarbu ne pavyzdys, o esmė. Norėčiau išsi- 
aiškinti, kuo remdamasis jūs kalbate apie tikimybę apskritai, 
nepriklausomai nuo asmens, kuris apie ją samprotauja. Mano 
nuomone, bet kokia tikimybė subjektyvi; jeigu jūs manote, kad 
yra ne taip, kad galima kalbėti apie objektyvią tikimybę, tai įro- 
dykite man. 

Paskalis. Mielai pripažįstu, kad nesugebėsiu to įrodyti. 
Tai aksioma. Kaip žinoma, aksiomų negalima ir net nereikia įro- 
dinėti. Galiu tik tvirtinti, kad ši aksioma tokia pat teisinga, kaip 
ir tos, dėl kurių nė į galvą neateina abejoti nei jums, nei kam 
kitam. Turbūt jus nustebinsiu sakydamas, kad aksioma apie ob- 
jektyvią tikimybę yra natūralus ir savaime suprantamas vienos 
visų priimtos aksiomos rezultatas. 

Mitonas. Kokią aksiomą turite galvoje? 

Paskalis. Priežastingumo aksiomą, pagal kurią gamtos 
reiškinių tėkmę tiksliai nustato visuma faktorių, turinčių jiems 
įtakos, ir vienodas priežastis visuomet lydi vienodos pasekmės. 
To negalima įrodyti, ir būtent todėl ši aksioma fundamentali. 
Argi iš nieko galima būtų ką nors įrodyti? Tikiuosi, jūs neabe- 
jojate dėl priežastingumo principo? 

Mitonas. Neabejoju, nors man niekuomet nebuvo atėję į 
galvą, kad tai nejrodoma aksioma. 

Paskalis. Ji ne tik neįrodoma, bet ir nereikalauja įrody- 
mo; ji yra mūsų mokslinės pasaulėžiūros pagrindas, ir kiekvienas 
mokslo atrastas gamtos dėsnis yra šios aksiomos teisingumo ir 
būtinumo papildomas argumentas. Tačiau tas, kas pripažįsta prie- 
Zastingumo principą, turi pripažinti ir kitą aksiomą, pagal kurią 
atsitiktiniai įvykiai turi tam tikras, nepriklausančias nuo mūsų 
ir kartu objektyvias tikimybes, nes tai ne kas kita, kaip to paties 
principo universalesnė ir tikslesnė formuluotė. 

Mitonas. Jūsų tvirtinimas mane stebina, aš jo nesupran- 
tu. Ar negalėtute jo paaiškinti kokiu nors pavyzdžiu? 

Paskalis. Su dideliu malonumu. Apibendrintą priežastin- 
gumo principą galima suformuluoti šitaip: jeigu žinomos visos 

aplinkybės, kurios turi įtakos tam tikram reiškiniui, tai jos viena- 
reikšmiškai apibrėžia jo eigą. Tačiau jeigu žinoma tik dalis esmi- 
nių aplinkybių, tai jos leidžia reiškiniui keistis daugeliu kelių, 
nors ir vienareikšmiškai apibrėžia kiekvieno kelio tikimybę. Kai 
sakoma, kad atsitiktinumas lemia įvykį, turima galvoje, jog ima- 
mos dėmesin aplinkybės vienareikšmiškai neapibrėžia, kas būtent 
įvyks, o leidžia išaiškinti ir tai, kad įvykis įvyks, ir tai, kad jis 
neįvyks; jos apibrėžia kiekvienos šių galimybių tikimybes. Tai, 
kad vienais atvejais šios tikimybės mums žinomos tiksliai, ki- 
tais — apytiksliai, o trečiais — visai nežinomos, nekeičia reikalo 
esmės, taip pat ir priežastingumo principo. Analogiškai vienais 
atvejais visiškai determinuotiems reiškiniams žinome tikslų dės- 
nį, apibrėžiantį jų vystymąsi (pavyzdžiui, kaip kris mestas ak- 
muo), tuo tarpu kitais atvejais tikslaus dėsnio nežinome. Ka- 
dangi norėjote, kad pateikčiau suprantamą pavyzdį, tai, kaip ir 
Galilėjus, panagrinėkime švytuoklės judėjimą. Jeigu žinome 
švytuoklės ilgį ir kada, kokioje padėtyje švytuoklė buvo paju- 
dinta, tai (tarkime, kad trintis ir oro pasipriešinimas labai maži) 
galime tiksliai apskaičiuoti švytuoklės padėtį bet kuriuo laiko 
momentu. Tačiau jeigu žinome švytuoklės ilgį ir pradinę padėtį, 
bet nežinome, kada ji buvo pajudinta, tai negalime tiksliai at- 
spėti, kokioje padėtyje ji bus tam tikru momentu, bet vis dėlto 
galime tvirtinti, jog tikimybė, kad ji bus pačios žemiausios padė- 
ties kairėje arba dešinėje pusėje, lygi 1/2. Kad ir koks būtų švy- 
tavimo kampas «a, galima apskaičiuoti, kokia yra tikimybė, kad 
švytuoklės kryptis tam tikru stebėjimo momentu nukryps nuo 
vertikalios padėties kampu, mažesniu už a. 

Mitonas. Pradedu suprasti jūsų mintį, nors tai visai ne- 
reiškia, kad jai pritariu. Jeigu teisingai supratau, tai visiškas 
determinavimas yra tik tikimybės objektyvumo principo krašti- 
nis atvejis? 

Paskalis. Jūs puikiausiai mane supratote. Tai iš tiesų 
idealus kraštinis atvejis, kuris gyvenime niekuomet neįvyksta 
absoliučiai tiksliai, o tik apytiksliai. Juk mes niekuomet tiksliai 
nežinome visų aplinkybių, turinčių įtakos konkrečiam reiškiniui. 
Anksčiau pateiktame pavyzdyje nurodžiau, jog, nekreipdami dė- 
mesio į trintį pakabinimo taške ir į oro pasipriešinimą, galime 
tiksliai apibrėžti švytuoklės judėjimą. O iš tikrųjų visiškai ne- 
paisyti tų dalykų negalime. Jei netgi pavyktų įtaisyti švytuoklę 
po gaubtu, kur išsiurbtas oras — kaip tame bandyme, kurį atli- 
kau po Toričelio — tai ir tuomet negaletume visiškai pašalinti 
trinties ir pastato, kuriame vyksta eksperimentas, vibravimo, taip 
pat ir keleto kitų daugiau ar mažiau atsitiktinių faktorių. Taip 
yra visais atvejais, kai manome, jog susiduriame su tiksliais 

dėsniais. Jeigu kada nors ir pavyks atsižvelgti į visus svarbia'- 
sius reiškinį apibrėžiančius principus, tai reiškinio eigą bus 
galima įsivaizduoti tik pačiais bendriausiais bruožais; nėra jo- 
kių galimybių numatyti visų smulkmenų. Galbūt atsimenate ma- 
no bandymus oro slėgiui matuoti. Pavyko parodyti, jog ant 
aukšto kalno, pavyzdžiui, Piuji de Domo viršukalnėje, gyvsidabrio 
stulpelis žemesnis negu papėdėje, nes papėdėje oro sluoksnio 
svoris didesnis negu aukščiau esančioje kalno viršūnėje. Ta- 
čiau oro svoris nepastovus netgi tame pačiame erdvės taške — 
jis priklauso nuo oro ir nuo drėgmės, o šie faktoriai nuolat 
kinta, ir, beje, negalima numatyti kaip. Taigi negalima tvir- 
tinti, jog Paryžiuje oro svorio reikšmė yra apibrėžia; galime 
tik kalbėti apie didžiausią tikimybę, kad jis bus tarp tam tikrų 
apibrėžtų ribų. Bet ši tikimybė priklauso nuo Paryžiaus geo- 
grafinės padėties, metų laiko ir oro, ir ką jūs begalvotute apie 
tikimybę, nuo to Toričelio bandyme gyvsidabrio stulpelis ne- 
pakils ir nenusileis netgi šimtąja milimetro dalimi. Arba 
žvaigždžių kritimo pavyzdys. Visi žinome, jog dažniausiai 
krintančias žvaigždes stebime rugpjūčio mėnesį. Bet jos krinta 
ir tada, kai to niekas nemato. Krintančių žvaigždžių rugpjūčio 
mėnesį daugiau ne todėl, kad mes taip galvojame, atvirkščiai, 
mes ir galvojame taip tik todėl, kad tą mėnesį jų iš tikro dau- 
giau. Atsitiktiniai įvykiai, vykstantys Mėnulyje, taip pat turi 
tam tikras tikimybes, nors niekas iš mūsų apie jas negali turėti 
savo nuomonės, juk net nežinome, apie kokius įvykius kal- 
bama. 

Mitonas. Užteks, pone Paskali, visiškai su jumis sutin- 
ku. Aš, kaip ir jūs, manau, kad tikimybės, susijusios su negy- 
vosios gamtos reiškiniais, turi objektyvią reikšmę; dėl to nie- 
kuomet neabejojau. Tačiau leiskite priminti, kad, ieškodamas 
tvirtesnės atramos, vėl nukrypote nuo mūsų ginčo, nes visi jūsų 
pateikti pavyzdžiai yra apie reiškinius, kuriuos galima stebėti 
vienodomis sąlygomis (jeigu ne praktiškai, tai iš esmės bent 
jau kiek norima kartų), ir tada apie tikras tikimybių reikšmes 
galima daryti išvadas remiantis jų santykiniais dažniais. O 
mano prieštaravimai dėl vienkartinių atsitiktinių įvykių, tokių 
kaip žirgų lenktynių rezultatas arba laivo žūtis. Aš niekad ne- 
siliausiu tvirtinęs, kad tokiais atvejais tikimybinis sprendimas 
gali būti tik subjektyvus. 

Paskalis. Manau, kad vienkartinių atsitiktinių įvykių ti- 
kimybės yra objektyvios, nes tie įvykiai turi ir priežastis. Be 
to, nematau principinio skirtumo tarp gyvosios ir negyvosios 
gamtos atsitiktinių įvykių tikimybių objektyvumo. Priežastingu- 
mo dėsnis veikia ir gyvojoje gamtoje; įvykių, priklausančių 

gyvajai gamtai, tikimybės taip pat apibrėžtos ir objektyvios, 
skirtumas tik tas, kad jų ryšiai daug sudėtingesni ir, vadinasi, 
labiau nejžvelgiami. Todėl gyvojoje gamtoje tiksliai numatyti 
įvykius dar sunkiau negu negyvojoje; būtent dėl to ypač svar- 
bu tyrinėti šios rūšies tikimybes, suprantama, jei tokius tyrimus 
galima atlikti. 

Išnagrinėkime laivo žūties pavyzdį. Nėra abejonių, jog kiek- 
vienas komersantas gali tam tikru būdu spręsti apie tikimybę, 
jog laivas be nuostolių atgabens krovinį į numatytą vietą. Gir- 
dėjau, Anglijoje tokie komersantai stengiasi apsidrausti nuo 
galimų nuostolių, susijusių su krovinių pervežimu jūra, pasi- 
naudodami specialių kompanijų paslaugomis. Iš anksto skir- 
damas tam tikrą sumą tokiai kompanijai, komersantas gali ti- 
kėtis, kad, sudužus laivui arba užpuolus piratams, jam bus 
atlyginti nuostoliai. O jeigu krovinys sėkmingai iškraunamas 
numatytoje vietoje, tai draudimo įnašas lieka kompanijai. Be 
abejo, nustatydami įnašo dydį, komersantas ir kompanija kaž- 
kaip įvertina krovinio praradimo tikimybę, ir nors Abu sampro- 
tavimai yra visiškai subjektyvaus pobūdžio, mano nuomone, ir 
šiuo atveju galima kalbėti apie sėkmingo laivo sugrįžimo ob- 
įektyvią tikimybę; tiktai reikia sąžiningai prisipažinti, jog mums- 
ši tikimybė nežinoma. Kad ir kokia būtų mūsų asmeninė nuo- 
monė dėl sėkmingo laivo grįžimo šansų, ji neturi jokios įtakos 
laivo likimui. Turi įtakos tik objektyvi tikimybė, kuri yra ne 
kas kita, kaip objektyvių tikimybių kvintesencija. Jeigu jūs pa- 
galvotute, kad kuris nors laivas gali nuskęsti, ir taip iš tiesų 
atsitiktų, ar, jūsų nuomone, teismas galėtų patraukti jus atsa- 
komybėn, remdamasis tuo, kad jūs buvote katastrofos priežas- 
timi? Atmestute kaltinimą, pareikšdamas, kad jūsų asmeninė 
nuomonė negalėjo turėti jokios reikšmės laivo likimui, tiesa? 
Būdamas teisėju, panaikinčiau jums kaltinimą dėl žuvusio lai- 
vo, bet pasmerkčiau jūsų požiūrį dėl tikimybės subjektyvumo. 
Beje, nuo to, kaip draudimo bendrovė vertina šias tikimybes, 
priklauso ir kompanijos pelnas. Jei bendrovė klaidingai vertina 
tikrąją tikimybės reikšmę (kuri gali retkarčiais keistis), tai po 
kiek laiko ji nuskurs: arba nuostoliams padengti bus išleidžia- 
ma daugiau negu įnešama, arba įnašai turės būti tokie dideli, 
kad komersantai nebus linkę jų mokėti. 

Mitonas. Pone Paskali, jūs man primenate katę, kuri 
visuomet krinta ant letenų. Dabar jums vėl pavyko pereiti nuo 
vienkartinių įvykių prie tų, kuriuos galima stebėti daug kartų 
ir kurių santykinio dažnio stebėjimai padeda objektyviai įver- 
tinti tikimybes. 

Paskalis. Patikėkite, pone Mitone, taip atsitinka ne dėl 

mano kuklių sugebėjimų diskutuoti, o dėl to, kad tiesa yra 
mano pusėje. 

Mitonas. Norėdamas suteikti jums malonumą, esu linkęs 
sutikti, kad galime numatyti ir vienkartinių atsitiktinių įvykių 
objektyvią tikimybę, nors ir nežinome — netgi negalime žino- 
ti — jos tikslios reikšmės. Tačiau, mano nuomone, vargu ar ga- 
lima pavadinti mokslu nagrinėjimą dalykų, kurių neįmanoma 
patikrinti bandymais; jeigu tie dalykai ir egzistuoja, tai kyla 
klausimas: kaip reikia suprasti jų egzistavimą? 

Paskalis. Ogi taip pat, kaip ir Lukrecijaus atomų egzis- 
tavimą, — jų irgi negalime pamatyti netgi pro mikroskopą. 
Tačiau su jų pagalba paaiškiname visa, ką matome mus supan- 
čiame pasaulyje. Abiem atvejais kalbame apie mokslinę hipotezę, 
kurios negalime tiesiogiai patikrinti ir tik jos pasekmių analizė 
padeda mums tai padaryti. 

Mitonas. Pone Paskali, jūs galėtute būti puikus advokatas; 
matau, kaip sumaniai naudojatės argumentum ad hominem * me- 
todu. Gal pamenate, kažkada sakiau, kad labai mėgstu skaityti 
knygą „Apie daiktų prigimtį“, ir ne vien todėl, kad, panašiai kaip 
Lukrecijus, labai vertinu deivę Venerą. Ir nors dar ne visiškai 
mane įtikinote, jūsų palyginimas su atomais verčia susimąstyti. 
Vadinasi, jūsų nuomone, vienkartinių įvykių tikimybės taip pat 
priklauso prie tų dalykų, apie kuriuos kažkada kalbėjo poetas !?? 


... tu paklausyk, ką sakysiu, ir pats įsitikint galėsi, 
kad iš tikrųjų esama kūnų, kurių mes nematom. 
Vėjo, pirmiausia, jėga įsiutusiai audrina jūrą, 
daužo didžiausius laivus ir debesis varo po dangų. 


Vėjai tat kūnai yra, tik jie nematomi mūsų. 


Tai jūs manote, kad nematomas vėjas ir nežinoma tikimybė 
drauge skandina nelaimingąsias galeras? 

Paskalis. Galima pasakyti ir taip, manau, pats Lukrecijus 
neprieštarautų, juk jo įsitikinimu, visas pasaulis — atsitiktinio 
atomų susidūrimo rezultatas. Turbūt atsimenate jo eilutes: 


Pradai pirmykščiai netyčia, suprantama, taip pasiskirstė; 
jie įžvalgiai ir tvarkinga eile vietas bus užėmę, 
nesusitarę iš anksto, kuriam koks judėjimas tinka. 

Jei nuo laikų neaprėpiamų pradų pirmykščių daugybė 
nuolat smūgius įvairiausius pakeldavo, jei kai juos slegia 
savas sunkumas, skrieja be pertrūkio ištisus amžius, 

ir, įvairiai tarp savęs jungdamiesi, patiria viską, 

ką iš savitarpio susidūrimo jie gali sukurti — 

tad atsitinka, kad amžinoje šioj kelionėje jųjų 

derinius tenka patirti ir judesius kuo įvairiausius, 


* Apeliacija į žmogaus jausmus (lot.) 

ogi po to susieina jie taip, jog sambūris jųjų 
pradžią dažnai staiga ir didžiausių dalykų padaro: 
žemės ir jūros, dangaus ir gyvų padarų įvairiausių *?. 

Mitonas. Kaipgi neatsiminsi! Puikiausiai atsimenu ir tą 
vietą, kur Lukrecijus lygino pirminių elementų atsitiktinį judė- 
jima su dulkelių šokiu, kurį galima stebėti žiūrint iš šono į sau- 
lės spindulį kambaryje ?!. Ar, jūsų nuomone, tikimybių teorija ga- 
lima remtis ir tyrinėjant tokius atsitiktinius reiškinius? 

Paskalis. Žinoma. Esu tikras, kad tikimybių teorija leis 
matematiniais metodais nagrinėti tokius gamtos reiškinius, kurių 
neįmanoma paaiškinti kitaip; turiu omenyje gamtos reiškinius, pri- 
klausančius nuo atsitiktinumo. 

Mitonas. Jūs taip kalbate apie atsitiktinumą, tarsi būtų 
galima visiškai apibrėžtai tvirtinti, ar įvykis priklauso nuo atsi- 
tiktinumo, ar ne. O man atrodo, jog netgi to negalima spręsti 
vienareikšmiškai. Tai, kas vienam yra atsitiktinumas, kitam vi- 
siškai ne. Jeigu nežinote, kokiu momentu paleidžiu švytuoklę, 
tai jums švytuoklės padėtis tam tikru momentu yra Atsitiktinė. 
Bet kadangi ją paleidZiu aš, tai tiksliai žinau, kada tą padariau, 
tad man švytuoklės judėjimas visiškai apibrėžtas ir nepriklauso 
nuo atsitiktinumo. Vadinasi, supratimas apie konkretaus reiški- 
nio atsitiktinumą yra subjektyvus. 

Paskalis. Sutinku, jog tą patį įvykį vienu atveju tenka 
laikyti atsitiktiniu, o kitu — visiškai determinuotu: priklausomai 
nuo to, kokiomis aplinkybėmis jis tyrinėjamas. Prisiminkite, ką sa- 
kiau pačioje mudviejų pokalbio pradžioje: iš tikrųjų kiekviena ti- 
kimybė yra sąlyginė. Ir apskritai aplinkybė, jog tam tikras įvykis 
yra atsitiktinis, priklauso nuo objektyvių sąlygų, ir jeigu jis atsi- 
tiktinis, tai būtent tos sąlygos apibrėžia jo tikimybę. 

Mitonas. Nesiginčysiu, tegu bus taip. Įtikinote, kad jūsų 
traktuotė nuosekli ir apmąstyta, tad, be abejonės, pasaulį galima 
tyrinėti ir iš tokių pozicijų. Bet vis dėlto nenoriu keisti nuomo- 
nės apie subjektyvias tikimybes, nes jas žinau, o su jūsų objek- 
tyviomis tikimybėmis, netgi jei jas ir priimčiau, man nėra ko 
veikti. Jūsų dėka dabar jaučiuosi taip, tarsi iš pradžių jūs būtute 
ilgai ir atkakliai gyręs kokį nors žmogų ir pagaliau, kai jau įti- 
kinote, kad minėto pono ar ponios draugija būtų man maloni, 
praneštute, jog neturite nei jėgų, nei galimybių supažindinti su 
ais. 

Paskalis. Leiskite truputį pakeisti jūsų palyginimą. Man 
atrodo, padėtis greičiau tokia, tarsi jums būčiau gyręs senovės 
graikų autorių, su kuriuo asmeniškai negaliu supažindinti, bet 
kurio dauguma kūrinių (nors ir ne visi) išliko. Taigi iš jų, jeigu 
įveiksite kalbos barjerą, galėsite pažinti ir autorių, be to, jūs 

netgi galėsite atkurti tai, kas buvo pamestuose kūriniuose. Zino- 
ma, uždavinys ne iš lengvųjų, bet stengtis verta. 

Mitonas. Apie tai pagalvosiu. O dabar, pone Paskali, pa- 
sakykite man, ar jūsų atrasti matematiniai dėsningumai, pavyz- 
džiui, sudėties ir daugybos dėsniai, tinka tik objektyvioms, ar ir 
subjektyvioms tikimybėms? 

Paskalis. Subjektyvūs tikimybiniai samprotavimai dau- 
giausia būna netgi ne kiekybiniai, o tiktai kokybiniai. Bet jeigu 
kieno nors subjektyvūs samprotavimai visuomet buvo kiekybiniai, 
tai ir tada minėti dėsniai teisingi, bet tik su sąlyga, kad tam 
tikro Žmogaus samprotavimai visiškai atitinka vienas kitą ir su- 
daro koherenčią neprieštaringą sistemą. Netikiu, kad toks žmo- 
gus būtų. Todėl, subjektyviai vertinant kokio nors įvykio tiki- 
tematinių formulių, remiantis anksčiau įvertintomis pradinėmis 
tikimybėmis. Zinoma, jeigu tiktai pradinės tikimybės nepriešta- 
rauja viena kit-., gausite neprieštaringą sistemą; joje bendrieji 
dėsniai teisingi be jokių išimčių. Juk tokiu atveju gausite tą reikš- 
mę, kuri būtų tikra (objektyvi) tikimybė, jeigu pradinės tikimy- 
bės, nustatytos subjektyviai samprotaujant, sutaptų su tikrosio- 
mis reikšmėmis. Šitaip anksčiau ar vėliau priartėsite prie įvykio, 
kurio tikimybė tikrinama empiriškai. Jeigu reikia, apriorines 
reikšmes, rastas subjektyviai samprotaujant, galima ištaisyti. 

Mitonas. Vadinasi, jūs taip pat pripažįstate, bent jau ap- 
riorinėms reikšmėms, subjektyvių tikimybių būtinumą? 

Paskalis. Aš vertinu kitaip: tai, ką jūs vadinate subjek- 
iyviu tikimybiniu samprotavimu, laikau hipoteze. 

Mitonas. Man regis, čia skiriasi tik pavadinimai. 

Paskalis. Ne visiškai. Iš pradžių hipotezinėms tikimybėms 
nesuteikiu apibrėžtų skaitinių reikšmių, bet žymiu jas raidėmis, 
sakykime, x, y, z ir t. t. Ir tik po to, stebėdamas kitus įvykius, 
kurių tikimybės priklauso nuo tų dydžių, mėginu daryti išvadas 
apie jų reikšmes. | 

Mitonas. Klausydamasis jūsų, imu manyti, kad mudviejų 
požiūriai ne taip labai skiriasi, kaip atrodė pokalbio pradžioje: 
bent jau praktinių išvadų skirtumai neesminiai. Todėl, manau, 
neverta toliau ginčytis ir įkyrėti aplinkiniams. Be to, kiek besi- 
ginčytume, kiekvienas laikysimės savo nuomonės, todėl norom 
nenorom mūsų išvados visuomet šiek tiek skirsis. Man atrodo, 
jog ginčijantis mūsų nuomonės suartėjo, kiek tai apskritai įma- 
noma, ir toliau svarstyti šį klausimą paprasčiausiai nėra prasmės. 
Be to, gražiosios ponios, esančios šioje draugijoje, pradeda pykti — 
mano, kad mes jas ignoruojame. Jeigu jūs neprieštaraujate, bai- 
kime mūsų diskusiją. 

Paskalis. Neprieštarauju, pone Mitone. 

Čia mes nutraukėme pokalbį. Kadangi kalbėjomės apie tuos 
pačius dalykus, apie kuriuos mane klausėte, tai nusprendžiau 
užrašyti visą diskusiją be komentarų. Mudviejų draugystės var- 
dan, prašau, parašykite visiškai atvirai, ką Jūs manote apie šį 
mano ir pono Mitono pokalbį. 

Jūsų pats ištikimiausias gerbėjas 
Blezas Paskalis 


P. S. Neseniai, tvarkydamas knygas, radau Marko Aurelijaus 
„Pačiam sau“ ir atsitiktinai atsiverčiau tą puslapį, kur jis rašo 
apie dvi galimybes: arba pasaulis yra milžiniškas chaosas, arba 
jame viešpatauja tvarka ir dėsningumas; kokia iš dviejų viena 
kitą neigiančių galimybių realizuojama, mąstantis žmogus turi 
nuspręsti pats — jis, kaip uola jūroje, į kurią įnirtingai dūžta 
bangos, turi likti ten, kur jį nubloškė likimas arba atsitiktinumas. 
Ir nors jau daug kartų esu skaitęs tas eilutes, bet dabar pirmą- 
kart susimąsčiau, kodėl gi Markas Aurelijus manė, kad pasau- 
lyje viešpatauja arba atsitiktinumas, arba tvarka ir dėsningumas? 
Kodėl jis manė, jog šios dvi galimybės neigia viena kitą? Man 
atrodo, iš tiesų abu tvirtinimai neprieštarauja vienas kitam, netgi 
abu galioja tuo pačiu metu: pasaulyje viešpatauja atsitiktinumas, 
o kartu tvarka ir dėsningumas, kurie formuojasi iš daugybės atsi- 
tiktinumų pagal atsitiktinumo dėsnius. Štai kodėl ir skiriu tiek 
reikšmės tikimybės sąvokos aiškinimui, domiuosi su tuo susi- 
jusiais klausimais. Suprantama, iš pat pradžių, kai tik pradėjome 
susirašinėti dėl šių problemų, ir Jūs, ir aš žinojome, jog turime 
galvoje kur kas rimtesnius klausimus negu lošimas kauliukais. 


LAISKAS SKAITYTOJUI 
Brangusis skaitytojau! 


Šią knygą parašiau epistoline forma ir norėčiau paaiškinti 
tai, ką Jūs jau tikriausiai supratote: prolesorius Anri Truverje- 
nas niekada negyveno ir todėl jis negalėjo nieko rasti (toks ir jo 
vardas — Truverjenas, t. y. Nieko neradęs), taigi ir tokių laiškų 
Paskalis iš tikrųjų nerašė. Galbūt Jūs vis dėlto laukiate paaiški- 
nimo, kodėl, norėdamas išdėstyti tikimybių teorijos pagrindus, 
pasirinkau būtent epistolinę formą pasitelkdamas išgalvotus laiš- 
kus. Bet šis klausimas nereikalauja atsakymo. Jeigu atidžiai ir 
susidomėję perskaitėte šiuos laiškus, nieko nebeklausinėsite; o 
jeigu laiškai Jums nepatiko, tai jokie aiškinimai nepadės. Todėl 

aš tik noriu pasakyti, kad šį kartą, rinkdamasis literatūros žanrą, 
vadovavausi maždaug tais pačiais sumetimais. kaip ir rašydamas 
„Dialogus“, tiktai šįkart man norėjosi išmėginti kitą formą.* Su- 
galvoti laiškai — gana paplitusi literatūrinė forma, kilusi dar 
Senovės Graikijoje. Ji buvo įprasta jau prie Platono, taip dažnai 
buvo dėstomi filosofijos klausimai. Sis poetiškas menas gyvas ir 
mūsų dienomis. Meistriškas pavyzdys — Torntono Vailderio knyga 
„Kovo idos“ **, 

Pasirinkdamas korespondentais Paskalį ir Ferma, vadovavausi 
tais pačiais principais, kaip ir „„Dialoguose“: jų laiškų datos su- 
tampa su tikimybių teorijos sąvokų atsiradimu, kad būtų galima 
įsivaizduoti jas in status nascendi (užgimstant) ir išsaugoti pir- 
minj įspūdį. Knygas „Laiškai apie tikimybę“ ir ,Dialogai" vie- 
nija tai, kad abiejuose kūriniuose norėjau išsaugoti istorinę tie- 
są, kiek įmanoma vengdamas anachronizmų, ir stengiausi at- 
kurti stilių, Kuriuo buvo rašoma vaizduojamoje epochoje. Norė- 
damas priartinti laiškus prie originalų, įtraukiau į tekstą daug 
minčių ir aforizmų iš Paskalio raštų, kai kuriose eilutėse netgi 
visiškai (arba su menkais pakeitimais) pakartoti mokslininko tik- 
rai pasakyti žodžiai. Atitinkamos ištraukos iš Paskalio darbų pa- 
aiškintos nuorodose. Spausdinamuose laiškuose Paskalis dažnai 
cituoja kitus autorius; visos citatos paimtos iš kūrinių, kuriuos 
Paskalis, tikrai žinoma, buvo skaitęs. Kai kuriuos iš jų, pavyz- 
džiui, Montenio „Bandymus“, Paskalis ypač mėgo ir vertino. 

Taigi, brangusis skaitytojau, pateiktuosius laiškus stengiausi 
rašyti taip, kaip būtų rašęs pats Paskalis. Suprantama, visai nesi- 
ruošiau Jūsų apgauti ir įpiršti mintį, kad skaitote originalus. Ne- 
drįstu tvirtinti, kad laiškų turinį iš tiesų sugalvojo Paskalis, bet 
jie visiškai atitinka mokslininko dvasią, ir to paneigti negalėtų 
jokie istoriniai argumentai. 

Visiškai teisėtai galite paklausti, kodėl nesukūriau ir Ferma 
atsakymų? Žinoma, galėjau taip ir padaryti, bet nusprendžiau, 
kad tai nebūtina, nes jų turinį, išskyrus keletą detalių, galima ne- 
sunkiai suprasti iš Paskalio laiškų. Be to, kaip atsimenate, pro- 
fesorius Truverjenas gana įtikinamai paaiškino priežastis, dėl 
kurių neišliko Ferma laiškai. 

Širdingai dėkoju už kantrybę. Nuoširdus Jūsų draugas 


Alfredas Rėnis 


* Tiksliau — derinau dvi giminingas formas: laiškus ir trumpą dialogą. 
** Vailderis T. Kovo idos. V.: Mintis, 1982. 

PAPILDYMAI 


I. Trumpa Paskalio biogratija 


Blezas Paskalis gimė Klermon Ferane 1623 metų birželio 
19 dieną. Jo tėvas, finansų ir teismo rūmų pirmininkas, buvo 
visapusiškai išsilavinęs žmogus. Motina — Antuanetė Begon — 
mirė labai anksti, kai Blezui tebuvo treji metai; nuo to laiko tė- 
vas pats auklėjo jį ir dvi dukteris — vyresniąją Zilbertą (kuri 
vėliau ištekėjo už Etjeno Perjė) ir jaunesniąją Žakliną (vėliau 
tapusią vienuole). Paskalis nelankė nei mokyklos, nei universiteto, 
jį mokė pats tėvas. Jau paauglystėje išryškėjo nepaprastas Blezo 
talentas: būdamas 16 metų, jis parašė traktatą „Kūgio pjūvių 
teorijos tyrimas“. Jame suformuluota garsioji teorema, pagal ku- 
rią priešingų šešiakampio, įbrėžto į kūgio pjūvį, kraštinių susi- 
kirtimo trys taškai yra vienoje tiesėje. 1642 metais devyniolikme- 
tis Paskalis sukonstravo skaičiavimo mašiną. Vėliau jis padarė 
dar septynias skaičiavimo mašinas, kai kurios išliko ir iki šių 
laikų; parodoje, surengtoje Klermon Ferane 1962 metais, praėjus 
trims šimtams metų nuo mokslininko mirties, buvo galima vieną 
iš jų pamatyti. Paskalį teisėtai galime laikyti kibernetikos pra- 
dininku, nes jis suprato principinę savo išradimo reikšmę. Tai 
patvirtina jo paties žodžiai: „Skaičiavimo mašina sugeba atlikti 
veiksmus, kurie artimesni mąstymui negu visa, ką sugeba gyvu- 
liai“ 22, 

1648 metais Paskalis daugeliu variantų pakartojo Toričelio 
bandymą ir visiškai paaiškino gautus rezultatus. Jis įrodė, kad 
oro slėgis priklauso nuo aukščio virš jūros lygio, atrado pagrin- 
dinį hidrostatikos dėsnį ir hidraulinio preso veikimo principą. 

Norint suprasti, kodėl šie Paskalio tyrimai sukėlė tokį didelį 
atgarsį ir tapo aistringų diskusijų dingstimi, reikia žinoti, kad 
savo bandymais Toričelis paneigė Aristotelio mokymą, esą, va- 
kuumo negali būti, nes gamta bijo tuštumos. Toričelio bandymai 
reiškė didelį scholastikos pralaimėjimą. Paskalis aiškiai suvokė 
revoliucinę Toričelio ir savo eksperimentų esmę mokslo raidai, 
todėl atlikinėjo juos nepaprastai kruopščiai ir apdairiai. Jis ašt- 
riai kritikavo tuos, kurie, lankstydamiesi prieš autoritetus, aklai 
nepaisė faktų. Išliko įžangos neparašytam Paskalio traktatui apie 
vakuumą juodraštis, kuris baigiamas tokiais žodžiais: „Kad ir 
kaip gerai vertintume senovės mokslininkų nuomonę, tiesa, nors 
ir visai nauja, turi būti dar labiau vertinama, nes iš tikrųjų tiesa 
senesnė už visas nuomones. Ir jeigu manome, kad tiesa gimė, 
kai ją atrado žmonės, vadinasi, nežinome jos prigimties“ 23, 

Mokslo klausimuose Paskalis tvirtai rėmė eksperimentinį me- 


41 


todą ir nepaisantį prietarų loginį mąstymą, bet buvo tos nuomo- 
nės, kad religijos klausimuose suprasti tiesą paprasto proto jė- 
gomis neįmanoma, be to, žmogui būtinas tikėjimas ?*. 

Dvasiniame pasaulyje Paskalis skyrė religijai labai svarbią 
vietą. Kaip pažymi biogralai, 1646 metais mokslininkas pirmą 
kartą „atsivertė į religiją“. Bet vis dėlto tuo metu religija dar 
neužėmė svarbiausios vietos jo gyvenime. 1652—1654 metai — 
Paskalio gyvenimo „aukštuomenės periodas“. 1653 metais su savo 
kilmingais draugais — hercogu de Roanė, ševaljė de Merė ir 
Damjenu Mitonu — Paskalis keliavo į Puatu. Sios kelionės metu 
de Merė, kuris domėjosi azartiniais lošimais, paklausė Paskalį 
dviejų dalykų. Šie klausimai tapo Paskalio susirašinėjimo su Fer- 
ma pagrindu, tuomet ir gimė tikimybių teorija ??. 

Pirmasis Paskalio laiškas parašytas 1654 metų liepos 29 die- 
n3, antrasis — rugpjūčio 24-ąją, o trečiasis (tik keletas eilučių) — 
tų pačių metų spalio 27-ąją. Kaip jau minėta, laiškuose buvo ap- 
tariami abu ševaljė de Merė klausimai. Pirmasis jų: kiek kartų 
reikia mesti du lošimo kauliukus, kad dviejų šešiukių atvirtimo 
tikimybė būtų didesnė už 1/2. Sj uždavinį de Merė išsprendė pats. 
Antrasis klausimas buvo sunkesnis, ir atsakyti į jį savarankiškai 
ševaljė neįstengė. Klausimas toks: du lošėjai įsitraukia į azartinį 
lošimą; abiejų šansai laimėti kiekvieną partiją yra vienodi; pra- 
džioje statomos vienodos sumos; laimi tas, kuris pirmasis išloš 
n partijų. Kaip reikia paskirstyti išlošį, jeigu dėl kokios nors prie- 
žasties lošimas nutraukiamas tuo momentu, kai vienas lošėjas 
laimėjo a partijų, o kitas b partijų? 

Čia pacituosime keletą eilučių, kuriomis prasideda pirmasis 
laiškas, ir skaitytojas galės pats spręsti apie laiškų turinį ir stilių. 

„Brangusis pone Ferma! Nors dar tebeguliu patale, nebeištvė- 
ręs imu plunksną ir pranešu, kad vakar vakare ponas Karkavi 
perdavė man Jūsų laišką, kuriame siūlote, kaip teisingai pada- 
lyti išloštą sumą,— neįmanoma aprašyti, kaip apsidziaugiau, ij 
gavęs. Pasakysiu be ilgų jZangu: Jūs visai teisingai išsprendėte 
lošimo kauliukais uždavinius apie išloštų sumų skirstymą. Man 
tai didelis džiaugsmas, nes dabar, kai abu gavome taip nuostabiai 
sutampantį rezultatą, neabejoju savo teisumu. 

Problemos apie sumų padalijimą sprendimo metodas sužavėjo 
mane dar labiau negu uždavinio apie lošimą kauliukais analizė. 


0 è> (| |) Me 


singą dalijimo santykį. 
Jūsų metodas visiškai patikimas; kadaise, kai pats pradėjau 

mąstyti minėtuoju klausimu, taip pat rinkausi panašų būdą. Ta- 
čiau įvairių pasitaikančių kombinacijų skaičiavimas — varginantis 
darbas, ir vėliau man pavyko rasti kitą, paprastesnį ir geresnį 
metodą, apie kurį ir norėčiau Jums papasakoti. Aš ir toliau norė- 
čiau kiek galima dažniau dalintis su Jumis savo samprotavimais. 
Daugiau neabejoju, kad man pavyko rasti teisingą atsakymą, nes 
jis nuostabiai sutampa su jūsiškiu. Kaip matau, tiesa ta pati ir 
Tulūzoje, ir Paryžiuje.“ 26 

Siuose laiškuose aptariami tik du de Merė uždaviniai, o bend- 
rosios tikimybių teorijos problemos juose nenagrinėjamos, nemi- 
nimas netgi žodis „tikimybė“. 

Tais pačiais 1654 metais parašyti ir Paskalio straipsniai apie 
vadinamąjį Paskalio trikampį ir su juo susijusias kombinatori- 
kos problemas. Susidomėjimą kombinatorika sukėlė mokslininko 
teoriniai tikimybių tyrinėjimai. 

Netrukus po to, kai buvo parašyti šie trys laiškai, 1654 metų 
lapkričio 23-ąją Paskalio gyvenime įvyko esminis posūkis, kurį 
biografai vadina „antruoju atsivertimu į tikėjimą“. Tos nepa- 
prastos nakties užrašus — religinės ekstazės rezultatą — nuo to 
laiko Paskalis nešiojo su savimi kaip atmintinę, užsiuvęs juos 
po liemenės pamušalu ?". 

Paskui Paskalis pradėjo teologinę kovą su jėzuitais, su visa 
jam būdinga energija stodamas jansenistų * pusėn. Jis parašė 
19 puikių ir sąmojingų laiškų, išgarsėjusių pavadinimu „Laiš- 
kai provincialui“. Tai tikras prancūzų grožinės prozos šedevras. 
Nekelia abejonių faktas, kad ši kova buvo Paskalio dėmesio cent- 
re nuo 1645 iki 1658 metų. Bet būtų neteisinga tvirtinti, kad, 
„atsivertęs į tikėjimą“, visiškai nutolo nuo matematikos ir nuo 
mokslo apskritai. 1658—1659 metais jis atliko labai svarbią reikš- 
me turinčius cikloidės tyrinėjimus. Paskalis apibrėžė cikloidės 
plotą, jos segmento masės centrą, tūrį ir masės centrą kūno, gau- 
to sukant cikloidės segmentą. Mokslininkas apskaičiavo tam tik- 
rus integralus, susijusius su cikloide, ir čia jau išryškėjo diferen- 
cialinio ir integralinio skaičiavimo bendrojo metodo bruožai, ku- 
riuos vėliau išvystė Leibnicas. Pats Leibnicas pabrėždavo, jog 
išvestinės sąvoką jam padėjo atrasti Paskalio „Traktatas apie 
ketvirčio apskritimo sinusus" („Traitė de sinus du quart de 
cercle"). 


* Jansenizmas — religinė srovė Olandijoje ir visuomeninis religinis s3jü- 
dis Prancūzijoje, kilęs XVII amžiuje Kornelijaus Janseno (1585—1638) idėjų 
pagrindu. Jis neigė žmogaus valios laisvę, propagavo mokymą apie išrinktųjų. 
lemtį ir nuodėmingųjų amžiną žūtį. Prancūzijoje jansenizmas atspindėjo nusi- 
vylimą katalikybe, neapykantą jėzuitams ir buvo savotiška absoliutizmo opo- 
zicijos forma. Paskalis savo „Laiškais provincialui“ sudavė stiprų smūgį 
Prancūzijos jėzuitų ordino autoritetui. — Rus. red. past. 

1658 metais Paskalis rašė metodologinius fragmentus ,,Geo- 
metrijos dvasia“ ir „Apie jtikinimo meną“ („L'esprit de la géo- 
mėtrie“ ir „De l'art de persuader"). Šiuose kūriniuose aksiominio 
metodo reikšmės matematikoje vertinimo požiūriu jis pralenkė 
amžių. Iliustruokime tai ištrauka iš minėto darbo: „...tobulas 
metodiškas įrodymas susideda iš trijų pagrindinių dalių: aiškiai 
apibrėžti terminus, kuriuos turime vartoti; pateikti akivaizdžius 
principus ar aksiomas kalbamam dalykui įrodyti; įrodant apibrė- 
žiamus dalykus mintimis visuomet pakeisti apibrėžimais“ 8. 

Pats žymiausias Paskalio kūrinys, tiesa, neužbaigtas, yra jo 
aforizmų rinktinė „Mintys“ („Pensées“), išleista jau po autoriaus 
mirties. Pacituosiu tiktai vieną aforizmą, kuris geriausiai liudija, 
kad Paskalis moralistas neatskiriamas nuo Paskalio mokslinin- 
ko: „„. mąstymas yra visa mūsų didybė... Tad stenkimės gerai 
mąstyti — štai dorovės principas“ ^. 

Šioje knygoje nesiruošiu piešti įdomios ir prieštaringos Pas- 
kalio asmenybės portreto; be to, praėjus 300 metų nelengva ana- 
lizuoti sudėtingus jo gyvenimo kelio posūkius. Nesu pasiruošęs 
tokiam atsakingam darbui, bet tai ir nėra mano knygos tikslas. 
Tiktai pabaigoje norėtųsi pacituoti šias poeto Endrės Adžio * ei- 
lutes: 

Aš, kaip ir kiekvienas Žmogus, Didybė, 
Šiaurės ašigalis, Paslaptis, Nepaprastumas, 
Tolima klaidžiojanti ugnelė, 

Tolima klaidžiojanti ugnelė. 


Paskalio kūrybą, nors kai kur neužbaigtą ir prieštaringą, ir 
dabar, praėjus trims šimtmečiams, galima lyginti su ryškiai lieps- 
nojančiu deglu. 


II. Apie laiškų datas 


Kaip jau minėjau biogratinėje apybraižoje, paskutinis Paska- 
lio laiškas Ferma, kuriame aptariami de Merė klausimai, para- 
šytas 1654 metų spalio 27 dieną. Taip pat rašiau, kad 1654 metų 
lapkričio 23-osios naktį įvyko esminis posūkis Paskalio gyvenime. 
Jeigu manytume, kad, be išlikusiųjų, Paskalis pasiuntė Ferma 
dar ir laiškus, nagrinėjančius tikimybės sąvoką, tai tie laiškai 
būtų buvę rašyti nuo 1654 metų spalio 28 iki lapkričio 23 dienos. 
Jis negalėjo jų parašyti iki spalio 27-osios — tokiu atveju išli- 
kusiuose laiškuose būtų jais remiamasi. Negalėjo parašyti ir po 
lapkričio 23-iosios — nuo to laiko Paskalio mintys buvo užimtos 


* Endrė Adis (1877—1919) — vienas žymiausių XX amžiaus „vengrų poetų; 
išleista dvylika jo poezijos rinktinių — Rus. red. past. 

visiškai kitais dalykais. Visi mums žinomi biografiniai duomenys 
neteikia beveik jokių vilčių, jog po 1654 metų lapkričio 23-iosios 
Paskalis būtų grįžęs prie „atsitiktinumo matematikos“ problemų. 

Bet visiškai gali būti, kad tarp spalio 27-osios ir lapkričio 
23-iosios Paskalis toliau nagrinėjo šiuos klausimus. Taigi mūsų 
laiškams liko labai trumpas laiko tarpas — maždaug keturios sa- 
vaitės. Kadangi tuo metu susirašinėjimui reikėjo daug laiko, ga- 
lima daryti išvadą: jeigu Paskalis būtų parašęs laišką spalio pa- 
baigoje, tai atsakymo nebūtų gavęs anksčiau negu lapkričio 5-3ja. 
Ir net jeigu nedelsdamas būtų parašęs atsakymą, iki lapkričio 
15 dienos Ferma atsakymo nebūtų spėjęs gauti. Kadangi nagri- 
deep tema labai domino Paskalj, jis galejo, nelaukdamas at- 
sakymo, parašyti dar vieną, papildantį laišką. O gavęš Ferma 
atsakymą į savo antrąjį laišką (tarp lapkričio 15 ir 20 dienos), 
parašė ketvirtąjį laišką. Vargu, ar įmanoma, kad tuo metu būtų 
buvę parašyti dar kokie kiti laiškai *. 

Taigi, remiantis prielaida, kad per keturias savaites Paskalis 
parašė keturis laiškus, galima apytiksliai, su vienos dviejų dienų 
paklaida, apskaičiuoti jų parašymo datas. 

Kaip nurodo biografai, keletą savaičių prieš lapkričio 23-iąją 
Paskalis buvo labai susijaudinęs. Tai aprašiau kai kuriuose laiš- 
kuose (ypač trečiojo laiško antroje dalyje, kur Paskalis pasakoja 
košmarišką sapną). 


III. Iš tikimybių teorijos istorijos 


Tikimybių teorija — palyginti įauna matematikos šaka. Kaip 
savarankiškas mokslas ji pradėjo vystytis nuo Paskalio ir Ferma 
susirašinėjimo 1654 metais, nors daugelis matematikų jau žymiai 
anksčiau sprendė azartinių lošimų uždavinius. Štai, pavyzdžiui, 
Lukas Pačolis (1445—1514) knygoje „Summa de Arithmetica, 
Geometria, Proportioni e Proportionalita“ nagrinėjo vieną užda- 
vinį apie tikimybes, bet jo sprendimas buvo klaidingas. Tačiau 
jau Kardanas (1501—1576) ir Galilėjus (1564—1642) teisingai 
sprendė kai kuriuos teorinius uždavinius apie tikimybę. Tikimybės 
sąvoka siekia gilią senovę; ji buvo žinoma jau antikos filosofams 
(prisiminkime antrąjį laišką, kuriame cituojamas Platonas). Min- 
tis, kad gamtos dėsniai atsiskleidžia vykstant daugybei atsitikti- 
nių įvykių, pirmąkart kilo senovės graikų matematikams. Ji nuo- 
dugniai išdėstyta Lukrecijaus Karo poemoje „Apie daiktų prigim- 
tj", kurios ištraukos cituojamos Paskalio ir Mitono pokalbyje 

* Norėdamas paspartinti susirašinėjimą, įsivaizdavau, kad nuo lapkričio 


vidurio Ferma gyveno Orleane, taigi arčiau Paryžiaus. Beje, Paskalis ir Fer- 
ma niekuomet nebuvo susitikę. 

(ir pastabose), aprašytame ketvirtajame laiške. Tikimybių teo- 
rijos raidai didelę reikšmę turėjo uždaviniai, susiję su azartiniais 
lošimais, visų pirma su lošimu kauliukais. Jau senovėje šis loši- 
mas buvo gana populiarus. Apie avies kelio girnelės kauliuką, 
kuris minimas antrajame laiške, sužinojau iš puikaus Hagstriomo 
[9] darbo. Tikimybių teorijos istoriją nuo Paskalio iki Laplaso 
smulkiai išstudijavo Todhanteris [26]; daug įdomių uždavinių 
yra K. Zordano [10] ir F. Deivido [4] knygose. 

Neketinu čia smulkiai dėstyti tikimybių teorijos istorijos; man 
tik norėtųsi pabrėžti Paskalio ir Ferma susirašinėjimo reikšmę 
tolesnei šios mokslo srities raidai. 1657 metais pasirodė Kristiano 
Heigenso (1629—1695) knyga „Apie skaičiavimus žaidžiant kau- 
liukais (,De rationiis in ludo aleae"), kurioje smulkiai išdėstyti 
Ferma ir Paskalio nagrinėti klausimai (autorius aiškiai rėmėsi 
šių mokslininkų susirašinėjimu) ir dar daug panašių.„Su Heigen- 
so studijomis tiesiogiai susijusi svarbiausia Jakobo Bernulio 
(1654—1705) knyga „Spėjimo menas“ („Ars conjectandi“), kuri 
buvo išspausdinta tik po autoriaus mirties 1713 metais. Pirmojoje 
dalyje Bernulis atkuria ir komentuoja Heigenso knygą, sprendžia 
jo neišspręstus uždavinius. Tačiau svarbiausia knygos dalis yra 
ketvirtoji, kurioje suformuluotas didžiųjų skaičių dėsnis. Mon- 
morto (1678—1719) kūrinys „Bandymas analizuoti azartinius lo- 
šimus“ (,Essai d'analyse sur les jeux de hazard"), parašytas tru- 
putj vėliau negu Bernulio „Spėjimo menas“, buvo išleistas anks- 
čiau (1708 metais). Jis taip pat remiasi Heigenso knyga ir kartu 
netiesiogiai siejasi su Paskalio ir Ferma susirašinėjimu. Tą patį 
galima pasakyti ir apie svarbiausią A. Muavro (1667—1754) 
straipsnį „Apie atsitiktinumo matavimus arba azartinių lošimų 
rezultatų tikimybės“ („De mensura sortis seu de probabilitate 
eventuum in ludis a casu fortuito pendentibus"), kuris buvo iš- 
spausdintas žurnale Philosophical Transactions 1711 metais. 

Kartu su azartinių lošimų uždaviniais, vos tik atsiradus tiki- 
mybių teorijos uZuomazgoms, pasirodė uždaviniai, kuriais remian- 
tis buvo sudarinėjamos mirtingumo lentelės ir sprendžiami drau- 
dimo klausimai. Londone mirties atvejai buvo registruojami jau 
nuo 1592 metų. Remdamasis tais užrašais, Džonsas Graunas 
(1620—1674) 1662 metais pirmą kartą sudarė mirties, kaip am- 
žiaus funkcijos, tikimybės lenteles. Po keleto metų Olandijoje 
Van Hudė ir Van Vitas pasinaudojo panašiais tyrimais, skaičiuo- 
dami rentą iki gyvenimo pabaigos. Smulkiau šiuos klausimus 
1693 metais išdėstė Halis. Natūralu manyti, kad jau Paskalis 
atkreipė dėmesį į tikimybių teorijos ryšį su mirtingumo dėsnin- 
gumais ir draudimu; todėl ir nusprendžiau, kad ketvirtajame laiš- 

ke galėjo būti kalbama apie tikimybių teorijos ryšį su laivų drau- 
dimu. 


IV. Apie matematinius tikimybės pagrindus 


Kaip ir kitos sąvokos, matematinė tikimybės sąvoka atsirado 
ne iš karto. Paskalio ir Ferma laiškuose ji dar aiškiai neapibré- 
žiama. Įdomu, jog Heigensas pagrindine sąvoka laiko matematinę 
viltį, o ne tikimybę. Matematinę viltį jis apibrėžia šitaip: „Jei- 
gu p atvejų galiu išlošti sumą a, o g atvejų galiu išlošti sumą b, 
ir visi atvejai vienodai galimi, tai mano vilties reikšmė lygi 
EpL (žr. [2], p. 8). Tikimybės apibrėžimą pirmą kartą sutin- 
kame Jakobo Bernulio knygoje „Ars conjectandi“. Pagal Bernulį 
tikimybė yra „tikrumo laipsnis ir priklauso nuo tikrovės, kaip 
dalis nuo visumos“. Nors šis apibrėžimas daugiau filosofinis negu 
matematinis, Bernulis bendrais bruožais pateikia ir vadinamąjį 
klasikinį tikimybės apibrėžimą: ,...jvykio tikimybė yra jam pa- 
lankių atvejų skaičiaus santykis su visų galimų atvejų skaičiumi, 
kai visi atvejai turi vienodas galimybes“. Tiesa, Bernulis kalba 
apie tai truputį kitaip: cituojama formuluotė priklauso Laplasui 
(1749—1827). Ji yra jo svarbiausioje knygoje ,,Analiziné tikimy- 
biu teorija“ („Théorie analitigue de la probabilités“), kur ne tik 
sumuojami klasikinės tikimybių teorijos pasiekimai, bet ir daug 
reikšmės skiriama jos tolesnei raidai. Toks pat apibrėžimas yra 
ir kitame Laplaso kūrinyje „Tikimybių teorijos filosotijos patir- 
tis“ (, Essai philosophique sur la probabilitės“) [30], kuriame iš- 
samiai, aiškiai, įdomiai ir jaudinančiai dėstomi principiniai klau- 
simai, susiję su tikimybės sąvoka. Ir nors klasikinio apibrėžimo 
tikruose Paskalio laiškuose nerandame, man atrodo, nėra jokios 
klaidos, kad suformulavome jį išgalvotuose laiškuose, nes iš tik- 
rųjų mokslininkas juo rėmėsi spręsdamas ševaljė de Merė uždavi- 
nius. Šis apibrėžimas tiko ir praktikoje,— bent jau iki tol, kol 
tikimybių teorija nagrinėjo elementarius uždavinius, susijusius 
daugiausia su azartiniais lošimais. O iš principo tas apibrėžimas 
nepatenkinamas, nors argumentai, kuriuos jį gindamas antrajame 
laiške pateikė Paskalis, teisingi ir dabar. Taigi klaidos čia nėra. 
Iš tikrųjų šio apibrėžimo trūkumas yra tas, kad jis neatsako į 
klausimą, kas yra tikimybė, tik nurodo būdą jai apskaičiuoti 
paprasčiausiais atvejais (pagal šiuolaikinę terminologiją — na- 
grinėjant „klasikinius tikimybinius laukus“). 

Tikimybių teorijos kūrėjai tikimybės sąvokai ir neteikė kito- 
kios prasmės; iš tikrųjų tikimybės apibrėžimu jie laikė jau mi- 
nėtą Bernulio apibrėžimą, pagal kurį tikimybė yra ne kas kita, 

kaip mūsų tikrumo laipsnis. Jie nejautė didelio poreikio forma- 
liai apibrėžti tikimybę, nes laikė ja pagrindine sąvoka, kurios 
reikšmė akivaizdi ir nereikalauja apibrėžimo. Jie manė, kad svar- 
biau, iškilus konkrečiam klausimui, mokėti apskaičiuoti domi- 
nančių įvykių tikimybes. Turint galvoje to meto matematikos iš- 
sivystymo lygį, tuo nereikia stebėtis: juk ir skaičiaus, funkcijos, 
ribos sąvokos taip pat nebuvo aiškiai apibrėžtos dabartine šio 
žodžio prasme, bet tuomet nebuvo ir tokio poreikio. 

Padėtis iš esmės pasikeitė XIX amžiuje, kai pačią matemati- 
ką ir matematinio griežtumo sąvoką imta vertinti kitaip: atsirado 
matematikos ir jos santykio su realybe koncepcijos. Remiantis 
tuo, kiekviena matematikos šaka turi būti pagrįsta aksiomiškai, 
abstrahuota nuo realios kilmės; ji turi vystytis kaip uždara sa- 
vyje ir logiškai neprieštaringa teorija, kurios pagrindinių sąvokų 
negalima (ir nereikia) apibrėžti. 

Matematikos teorija, sukurta tokiu aksiominiu būdu, gali būti 
suprasta kaip mus supančios tikrovės abstraktus modelis. Nuosek- 
lus šios koncepcijos įgyvendinimas pakeitė matematiką ir buvo 
tarsi išeities taškas jos dabartiniam suklestėjimui. Aibių teorijos, 
realaus ir kompleksinio kintamojo funkciju teorijos, topologijos, 
algebros ir funkcionalinės analizės raida, matematinės logikos 
atsiradimas visiškai pakeitė dabartinės matematikos veidą. Prin- 
cipinių klausimų išaiškinimas labai padėjo taikant matematiką 
įvairiose gamtos ir visuomenės mokslų srityse. 

Tikimybių teorija labai ilgai, net iki pirmųjų XX amžiaus de- 
aso buvo nuošalyje nuo minėto grandiozinio persitvarkymo. 
Ir nors XIX šimtmetyje Gausas, Laplasas, Puasonas, Čebyšovas, 
Markovas, Bertranas, Puankarė ir daugelis kitų praturtino tiki- 
mybių teoriją naujos krypties tyrinėjimais, o jos praktinis tai- 
kymas gamtos, visuomenės moksluose ir ekonomikoje įgijo svarbią 
reikšmę, tikimybių teorijos pagrinduose tikros pažangos nebuvo. 

Dėl tos priežasties dar šio šimtmečio pradžioje dauguma ma- 
tematikų nepripažino tikimybių teorijos lygiateise matematikos 
dalimi; laikė ją abejotinos vertės mokslu, esančiu kažkur tarp 
matematikos ir fizikos arba tarp matematikos ir filosofijos. Tokio 
atsilikimo žalą dar 1900 metais nurodė D. Gilbertas. Tikimybių 
teorijos aksiominio pagrindimo problemą jis įtraukė į svarbiau- 
sių matematikos problemų sąrašą, siekdamas pakelti tikimybių 
teoriją iki XX amžiaus matematikos lygio. 

Išspręsti šį uždavinį pirmasis (1919 metais) rimtai mėgino * 

* Pats pirmasis bandymas priklauso S. Bernšteinui (1880—1968) 1917 


metais; žr. jo „Tikimybių teorijos aksiominio pagrindimo bandymai“, Charko- 
vo matematikų draugijos pranešimai, 15, 209—274 (1917) — Rus. red. past. 

Richardas fon Myzas (1883—1953). Nors jo pasiūlyta sistema 
nepadėjo pasiekti tikslo ir dabar svarbi tik istorijai, dėl to kilu- 
sios diskusijos atkreipė į šią problemą daugelio matematikų dė- 
mesj. Tikimybių teorijos aksiomų sistemą, atitinkančią dabartinės 
matematikos reikalavimus, 1933 metais sukūrė A. Kolmogoro- 
vas * [29]. 

Aksiomiškai pertvarkydamas tikimybių teoriją, A. Kolmogo- 
rovas atsitiktinius įvykius nagrinėjo kaip tam tikras aibes, o 
jų tikimybėmis laikė apibrėžtus normuotus dydžius, matematinė 
viltis šioje teorijoje paprasčiausiai yra Lebego (abstraktusis) in- 
tegralas. Paėmęs už pagrindą aibių ir mato teorijas, A. Kolmogo- 
rovas ne tik logiškai pagrindė tikimybių teoriją, bet ir įtraukė ją 
į dabartinės matematikos sistemą. Dėl paprastumo ir natūralumo, 
taip pat dėl anksčiau minėtų privalumų A. Kolmogorovo teorija 
buvo teigiamai įvertinta ir tapo tvirtu tikimybių teorijos pagrin- 
du **, Visa tai ne tik paspartino tikimybių teorijos, kaip matema- 
tikos šakos, vystymąsi, bet ir leido iš esmės išplėsti jos pritaikymo 
sferą. 


DAR VIENAS LAIŠKAS SKAITYTOJUI 


Brangusis skaitytojau! 


Perskaitęs Jums skirtą laišką, pamačiau, jog jį būtinai reikia 
papildyti. Mėginau paaiškinti, dėl ko man patiko išgalvotų Pas- 
kalio laiškų forma, bet nepaaiškinau, kas paskatino pasirinkti 
klausimus, kurie nagrinėjami tuose . laiškuose. Dabar norėčiau 
ištaisyti savo klaidą. 

IV papildyme stengiausi paaiškinti, kad dėl pačios matemati- 
nės tikimybių teorijos tarp kompetentingų matematikų nesuta- 
rimų nėra. Tačiau to negalima pasakyti apie tokius svarbius klau- 
simus, kaip tikimybių teorijos ir mus supančio pasaulio tarpu- 
savio ryšiai, įvairių tikimybių teorijos teiginių taikymas ir 
interpretavimas. Visi šie klausimai yra daugiau filosofiniai, gno- 
seologiniai negu matematiniai, ir nenuostabu, kad iki šiol jie yra 
audringų diskusijų objektas. Kiekvienas, kuris nori gilintis į tiki- 
mybių teoriją, sėkmingai taikyti jos rezultatus praktikoje, kuris 

* Kaip ir visi mokslo atradimai, Kolmogorovo teorija pagrįsta pirmtakų 
rezultatais [22]. 


** Kolmogorovo teorijos vystymąsi skatino kai kurios fizikos (kvantinės 
mechanikos), statistikos ir kitų mokslų problemos. Pats A. Kolmogorovas yra 
nurodęs tokią jos logiško vystymosi galimybę, bet šios idėjos neplétojo. 

nori suprasti, kuo gali būti naudinga ši teorija gamtos tyrinėtojui 
arba inžinieriui, neišvengiamai susiduria su tais klausimais. | 

Mano asmeninė tikimybių teorijos dėstymo patirtis (šį kursą 
skaičiau įvairiausių mokslinių interesų ir skirtingo matematinio 
pasiruošimo studentams) ir mėginimai taikyti ją praktikoje lei- 
džia daryti šitokią išvadą. Gilinantis į matematinę tikimybių teo- 
riją ir ją taikant, nepakanka (bet, be abejo, būtina) vien tik 
suprasti jos esmę; reikia išsiaiškinti ir savarankiškai apgalvoti 
principinius klausimus, susijusius su pačia tikimybės sąvoka. To- 
dėl reikia geriau išnagrinėti kai kuriuos konkrečius tikimybių 
teorijos taikymo atvejus. Būtent toks ir yra šios knygelės tikslas. 

Tikimybių teorijos elementai, be kurių neįmanoma suvokti mi- 
nėtyjų esminių klausimų, pateikti pačiuose laiškuose. Tikiuosi, 
Jums, brangus skaitytojau, jie buvo suprantami. Jausčiausi lai- 
mingas, jeigu Jūs, perskaitęs šią knygelę, susidomėsite tikimybių 
teorija. Ir nors čia išdėstyti klausimai suprantami ir be ypatingo 
pasiruošimo, toli gražu jie néra labai paprasti: atvirkščiai, jų 
sudėtingumas daugiau loginio, o ne matematinio pobūdžio, be to, 
jie gali kilti nagrinėjant pačius elementariausius tikimybių teo- 
rijos uždavinius. Todėl galima manyti, kad jau Paskalis ir Ferma 
iškėlė tuos klausimus ir mėgino į juos atsakyti. Taigi jokiu būdu 
negalima laikyti anachronizmu, kad šioje knygoje Paskalis pa- 
reiškia nuomonę visais nagrinėjamais klausimais. 

Jau sakiau, kad minėtieji klausimai yra gnoseologinio pobū- 
džio ir jie glaudžiai susiję su pagrindinėmis mokslinio pažinimo 
problemomis. Suprantama, brangus skaitytojau, nepuoselėjau vil- 
čių, kad šiais laiškais man pavyko užbaigti šimtmečiais trukusius 
ginčus. Mano tikslas buvo daug kuklesnis: norėjau tik išdėstyti 
visų priimtą nuomonę šiais klausimais. Nesunku suprasti, jog 
išreiškiau ir savo asmeninį požiūrį. Ypač tai pasakytina apie ket- 
virtąjį laišką. 

Mitono požiūrį pirmą kartą 1847 metais suformulavo Mor- 
ganas. Jo nuomone, bet koks tvirtinimas apie kokio nors įvykio 
tikimybę būtinai yra subjektyvus; jis priklauso nuo asmens, nu- 
statančio tikimybę, ir atspindi, kiek asmuo įsitikinęs, jog įvykis 
įvyks. Taigi tikimybė yra skaičiumi išreikštas tam tikro asmens 
įsitikinimo matas. Nors pastaruoju metu: dauguma matematikų, 
dirbančių tikimybių teorijos srityje, tikimybei priskiria objekty- 
vią reikšmę, vis dėlto ir dabar pasitaiko subjektyvaus požiūrio 
šalininkų (žr., pavyzdžiui, [7, 23, 24]). Vargu ar reikia pabrėžti, 
jog šiais klausimais aš pritariu Paskaliui. 

Jeigu Jūs, brangus skaitytojau, norėsite išsamiau susipažinti 
su tikimybių teorija, tai siūlyčiau atkreipti dėmesį į knygas [3, 
8, 25, 27, 28, 36]. 

Pabaigoje norėčiau pastebėti, jog principiniai klausimai, lie- 
čiantys tikimybės sąvoką, glaudžiai susiję su kai kuriomis svar- 
biomis matematinės statistikos ir informacijos teorijos proble- 
momis. (Štai, pavyzdžiui, ginčą, ar tikimybė objektyvi, ar subjek- 
tyvi, galima išspręsti vadinamuoju Bejeso metodu.) Tačiau visa 
tai — ne šios knygos tema. Galbūt kada nors parašysiu ir apie 
tai, o kol kas linkiu Jums viso geriausio. 

Jūsų Alfredas Rėnis 


PASTABOS 


! Nuoroda į 1654 metų spalio 27 d. Ferma laišką, žr. [15], p. 90. 

2 Iš Paskalio laiško Ferma 1660 metų rugpjūčio 10 d.; Zr. [15], p. 522. 

3 Celeberrimae Matheseos Academiae Parisiensi; žr. [15], p. 73—74. 

* Vertimas iš lotyniško originalo šitoks: „Taigi derindami matematinius 
įrodymus su atsitiktinumo neapibréZtumu, taikydami tai, kas atrodo priešin- 
ga, imdami pavadinimus iš vieno ir iš kito, teisėtai parenkame tokį stulbi- 
nantį pavadinimą — atsitiktinumo matematika“, 

5 Zr. [15], p. 1156; [14], p. 9—10. 

6 Zr. [15], p. 1105—1107; [14], p. 46—47. 

* Gr. [15]. p. 1147; [14], p. 16—17. 

askalio laišką Ferma, rašytą 1654 metų liepos 29 d.; [15], p. 77. 

9 Žr. ten pat, p. 77. 

10 Zr. [15], p. 710; [34], p. 63. 

! Zr. |5], III taisyklė, p. 29. 

12 Zr. |32], p. 268. 

Iš Zr. [35], V, 38, p. 220—221; [36], p. 224. 

M [5], p. 35. Dekartas IV taisyklėje taip apibūdina matematiką: ,,...ma- 
tematikai priskiriami tik tie mokslai, kurie nagrinėja arba tvarką, arba matą, 
ir visiškai nesvarbu, ar šis matas bus ieškomas skaičiams, figuroms, žvaigž- 
dėms, ar kokiam nors kitam dalykui. Vadinasi, turi būti kažkoks bendras 
mokslas, kuris aiškintų visa apie tvarką ir matą, nesinaudodamas jokia spe- 
cialia medžiaga...“ 

I5 Zr. [37] „Dialogai apie matematiką“: ,,„..matematika turi studijuoti 
tai, kas pastovu. O kurgi daugiausia permainų, jei ne ten, kur valdo atsitik- 
tinumas“. 

Ais ul p. 33. 

U 7r. [11], IV knyga, p. 307, eil. 963—966. 

18 Cia pavartojau anachronizmą; Prancūzijoje žirgų lenktynės pradėtos 
engti tik po Paskalio mirties; Anglijoje jos išpopuliarėjo daug anksčiau. 

13 Zr. [11], I knyga, p. 49, eil. 269—272, 277. 

2) Zr. [11], V knyga, p. 355, eil. 419—431. 

Paskalis čia turi galvoje šias Lukrecijaus eiles (žr. [11], V knyga, 
p. 339—341, eil. 184—194): 

Kaip sužinoti galėtų jie kūnų pirmykščių galybę 

ir jų grupavimo tarpe savęs galimumą įvairų, 

jeigu nebuvo gamta pati davusi pavyzdį kurti? 

Juk nuo laikų begalinių jau pradų pirmykščių daugybė 
nuolat smūgius įvairius pakeldavo, ir, kai įuos slegia 
savas sunkumas, jie skrieja be pertrūkio jokio per amžius; 
derinius vykdo taip pat įvairiausius ir patiria visa, 

ką iš tarpusavio susidūrimo jie gali sukurti. 

Taigi stebėtis netenka, kad tokią jie būklę bus gavę 

ir savo tarpe sudarę judesius tokius, kaip turi 

šis dabartinis pasaulis, kuris atsinaujina nuolat, 

Jis taip pat galėjo cituoti [11] I knygos 1021—1031 eilutes (p. 95—97), 
kurios beveik visiškai sutampa su teiginiais tekste; 

Kūnai, juk aišku, pirmykščiai be plano iš anksto nubrėžto 
susibūrė labai sumaniai, palaikydami tvarką, 
ir dėl judėjimo tarpe savęs susitarę nebuvo, 

- bet, savo būklę pasauly pakeitę be galo daug kartų, 
nuolatinius smūgius gaudami nuo kits kito per amžius 
tiek įvairiausių judėjimų ir derinių čia patyrę, 
jogei galop jau patenka visi jie į padėtį tokią, 
kad atsirado visų daiktų visuma dabartinė 
ir, atitinkamus kartą judėjimus gavusi, daugel 
amžių jinai begalinių tokioj padėty pasilieka, 
taip veikdama, jog jūra godi atsinaujina nuolat... 

? Čia Mitonas užsimena apie šias Lukrecijaus eilutes (žr. [11], II kny- 
ga, p. 109—111, eil. 114—128): 

Stai, pažiūrėk: kai saulės šviesa į mūs kambarį veržias, 
prarėždama spinduliais kiaurai tamsybę pro plyšį, 
tuštumoje pamatysi tų kūnų mažyčių daugybę: P 
skrieja pirmyn ir atgal spindulingam švitėjime saulės, 
tartum kovoj amžinoj susiremia savo jie tarpe, 

puola būriais prieš būrius, nė trumpam nepertraukią mūšio, 
ar tai susideda viens su kitu, arba vėl išsiskirsto. 

Taigi iš to tu suvokti gali, kaip p pirmykščiai 

be atvangos šen ir ten tuštumoj begalinėje plazda. . 
Tokiu būdu apie daiktus didžius supratimą įgyti 

padeda mums mažieji daiktai ir kelią nurodo. 

Tau ir todėl dar pritinka šiuo atveju kreipt ypatingą 
dėmesį į sumišimą tų kūnų spindėjime saulės, 

kad tu iš šičia pažinsi ir medžiagos sambrūzdį visą... 

Aš nežinau poetiškesnio Brauno judėjimo aprašymo. 

22 Zr. [15], p. 1146; [14], p. 74. 

2 Zr. [15] p. 535; 33] . 29. 

24 7r. m p. 1222; 33). p. 279 arba [17], t. II, p. 139. 

2 Paskalio ir Ferma korespondencija buvo išspausdinta Ferma rinktiniuo- 
se raštuose (žr. [6]), po to išversti į anglų kalbą laiškai, kaip priedas, 
įtraukti į įdomią F. Deivido knygą [4] apie tikimybių teorijos istoriją. Pir- 
masis Paskalio laiškas, rašytas Ferma, dingęs; Ferma (datos nėra) į jį atsa- 
kė: šis laiškas išliko. Išlikęs antrasis Paskalio laiškas, rašytas 1654 metų 
liepos 29 dieną, ir Ferma atsakymas Li Karkavi), kurį jis išsiuntė 
1654 metų rugpjūčio 29-ąją; trečiasis Paskalio laiškas (1654 metų rugpjūčio 
24 d.), prasilenkiantis su juo Ferma laiškas (rugpjūčio 29 d.), rugsėjo 
25 dieną rašytas Ferma atsakymas į trečiąjį Paskalio laišką ir pagaliau ket- 
virtasis Paskalio laiškas (1654 metų spalio 27 d.). Deivido nuomone, de 
Merė problemos sprendimas (kartu ir tikimybių teorijos pagrindimas) dau- 
giausia yra Ferma nuopelnas. Tačiau Deivido pateikti argumentai nelabai 
įtikinantys. Sąmojingas lošimo sumų teisingo skirstymo problemos sprendi- 
mas, kuris remiasi tuo, kad nevardinant visų atvejų naudojamasi rekursy- 
viniu santykiu, klaidingai nuteikia prieš Paskalį, bet turint galvoje visa kita 
matyti, kad vien tik šios Paskalio idėjos turėjo didelės įtakos tikimybių teo- 
rijos raidai. 

26 Zr. [15], p. 77. Baigiamoji teorema [2], p. 137. 

2 Tekstas yra, pavyzdžiui, [16], p. 119—120. 

28 Zr. [18], p. 343. 

?9 7r, [19], p. 356. 

